CELEX: 52012PC0710
Language: fi
Date: 2012-11-29
Title: Ehdotus EUROOPAN PARLAMENTIN JA NEUVOSTON PÄÄTÖS yleisestä unionin ympäristöalan toimintaohjelmasta vuoteen 2020 ”Hyvä elämä maapallon resurssien rajoissa”

|
			
		
		
		52012PC0710
		
			Ehdotus EUROOPAN PARLAMENTIN JA NEUVOSTON PÄÄTÖS yleisestä unionin ympäristöalan toimintaohjelmasta vuoteen 2020 ”Hyvä elämä maapallon resurssien rajoissa” /* COM/2012/0710 final - 2012/0337 (COD) */
			
				
		
		
			
			   	PERUSTELUT
1.           EHDOTUKSEN TAUSTA
Ympäristöä koskevat toimintaohjelmat ovat
ohjanneet EU:n ympäristöpolitiikan kehitystä 1970-luvun alkupuolelta lähtien.
Perustamissopimuksen nojalla ympäristöä koskevat toimintaohjelmat hyväksytään
tavallista lainsäätämisjärjestystä noudattaen. Kuudes ympäristöä koskeva
toimintaohjelma päättyi heinäkuussa 2012, ja Euroopan komissio ehdottaa nyt sille
jatkoa. Sitä ovat pyytäneet erilaiset sidosryhmät, myös neuvosto ja Euroopan
parlamentti.
Ehdotuksen tausta on neliosainen. Ensinnäkin
vaikka joillakin aloilla on edistytty, jäljellä on paitsi merkittäviä
ympäristöhaasteita myös mahdollisuuksia parantaa ympäristön sietokykyä systeemisten
riskien ja muutosten varalta. Toiseksi EU on
hyväksynyt älykästä, kestävää ja osallistavaa kasvua koskevan Eurooppa 2020 ‑strategian,
joka ohjaa politiikan kehittämistä aina vuoteen 2020 saakka. Kolmanneksi vaikka
monet jäsenvaltiot kamppailevat selvitäkseen talouskriisistä, rakenteellisten
uudistusten tarve antaa EU:lle uusia mahdollisuuksia siirtyä kohti osallistavaa
vihreää taloutta. Neljänneksi Rio+20-kokouksessa korostettiin maailmanlaajuisen
ulottuvuuden merkitystä.
Tämän ympäristöohjelman tarkoituksena on vahvistaa
ympäristöpolitiikan panosta siihen, että siirrytään kohti resurssitehokasta ja
vähähiilistä taloutta, jossa suojellaan ja parannetaan luonnon pääomaa sekä
turvataan väestön terveys ja hyvinvointi. Ohjelmassa tarjotaan yleiset puitteet
ympäristöpolitiikalle vuoteen 2020 saakka ja määritetään EU:lle ja sen
jäsenvaltioille yhdeksän ensisijaista tavoitetta.
Velvollisuus ympäristöön ja ilmastoon liittyvien
tavoitteiden saavuttamisesta kuuluu yhteisesti EU:lle ja sen jäsenvaltioille.
Ohjelma olisi pantava täytäntöön asianmukaisella tasolla
toissijaisuusperiaatteen mukaisesti.
2.           INTRESSITAHOJEN KUULEMISEN JA
VAIKUTUSTEN ARVIOINNIN TULOKSET
Komissio suoritti tätä ehdotusta valmistellessaan
vaikutusten arvioinnin, jossa otetaan huomioon muiden EU:n toimielinten sekä
monien erilaisten sidosryhmien ilmaisemat kannat. Lisäksi siinä hyödynnettiin
useita tutkimuksia ja arviointeja. Vaikutusten arvioinnissa katsottiin, että
ehdotuksella saavutettaisiin lisäarvoa useilla tavoilla, kuten tarjoamalla
strategiset puitteet ympäristöpolitiikalle EU:ssa, varmistamalla täydentävyys
ja johdonmukaisuus, varmistamalla ennustettavuus ja tasapuoliset
toimintaolosuhteet sekä edistämällä toimia kaikilla hallinnon tasoilla. Suurin
osa sidosryhmistä tuki näitä tuloksia sekä ohjelman ehdotettuja painopisteitä.
3.           EHDOTUKSEEN LIITTYVÄT OIKEUDELLISET
NÄKÖKOHDAT
Tämä ehdotus Euroopan parlamentin ja neuvoston
päätökseksi uudesta yleisestä unionin ympäristöalan toimintaohjelmasta vuoteen
2020 saakka perustuu Euroopan unionin toiminnasta tehdyn sopimuksen 192
artiklan 3 kohtaan. 
4.           TALOUSARVIOVAIKUTUKSET
Tässä päätösehdotuksessa esitetty ohjelma on
laadittu siten, että se vastaa komission ehdotusta EU:n monivuotiseksi
rahoituskehykseksi vuosiksi 2014–2020.
2012/0337 (COD)
Ehdotus
EUROOPAN PARLAMENTIN JA NEUVOSTON PÄÄTÖS
yleisestä unionin ympäristöalan
toimintaohjelmasta vuoteen 2020
”Hyvä elämä maapallon resurssien
rajoissa”
(ETA:n kannalta merkityksellinen teksti)
EUROOPAN PARLAMENTTI JA EUROOPAN
UNIONIN NEUVOSTO, jotka
ottavat huomioon Euroopan unionin toiminnasta
tehdyn sopimuksen ja erityisesti sen 192 artiklan 3 kohdan,
ottavat huomioon Euroopan komission
ehdotuksen,
sen jälkeen kun esitys
lainsäätämisjärjestyksessä hyväksyttäväksi säädökseksi on toimitettu
kansallisille parlamenteille,
ottavat huomioon Euroopan talous- ja
sosiaalikomitean lausunnon[1],
ottavat huomioon alueiden komitean lausunnon[2],
noudattavat tavallista
lainsäätämisjärjestystä,
sekä katsovat seuraavaa:
(1)       Unioni on asettanut itselleen
tavoitteeksi, että siitä tulee vuoteen 2020 mennessä älykäs, kestävä ja
osallistava talous, ja se toteuttaa useita politiikkoja ja toimia, joilla
pyritään vähähiiliseen ja resurssitehokkaaseen talouteen[3]. 
(2)       Toisiaan seuranneet
ympäristöä koskevat toimintaohjelmat ovat muodostaneet perustan unionin
ympäristöalan toimille vuodesta 1973. 
(3)       Kuudes ympäristöä koskeva toimintaohjelma
päättyi heinäkuussa 2012, mutta useita sen puitteissa käynnistettyjä
toimenpiteitä ja toimia toteutetaan edelleen.
(4)       Kuudennen ympäristöä koskevan
toimintaohjelman loppuarvioinnissa todettiin, että ohjelmasta saatiin hyötyä
ympäristölle ja että se tarjosi yleisen strategisen suunnan
ympäristöpolitiikalle. Näistä saavutuksista huolimatta nähtävissä on edelleen
kestämättömiä suuntauksia kaikilla kuudennen ympäristöohjelman neljällä
ensisijaisella toiminta-alueella, joita ovat ilmastonmuutos, luonnon
monimuotoisuus, ympäristö ja terveys sekä luonnonvarojen kestävä käyttö ja
jätehuolto.
(5)       Loppuarvioinnissa tuotiin
esiin joitakin kuudennen ympäristöohjelman puutteita, jotka olisi otettava
huomioon uudessa ohjelmassa.
(6)       Maailmanlaajuiset systeemiset
suuntaukset ja –haasteet, jotka liittyvät väestödynamiikkaan,
kaupungistumiseen, tauteihin ja pandemioihin, teknologian nopeutuvaan
muutokseen ja kestämättömään taloudelliseen kasvuun, monimutkaistavat
tarttumista ympäristöhaasteisiin ja pitkäaikaisen kestävän kehityksen
saavuttamista. Unionin pitkäaikaisen vaurauden varmistaminen edellyttää
lisätoimia, joilla tartutaan näihin haasteisiin.
(7)       Pitkäaikaista vuoteen 2050
ulottuvaa visiota ajatellen on syytä määrittää unionin ensisijaiset tavoitteet
vuoteen 2020. Uuden ohjelman tulisi perustua Eurooppa 2020 ‑strategiaan
sisältyviin aloitteisiin[4],
kuten EU:n ilmasto- ja energiapakettiin[5],
etenemissuunnitelmaan vähähiiliseen talouteen siirtymisestä vuonna 2050[6], vuoteen 2020 ulottuvaan
luonnon monimuotoisuutta koskevaan EU:n strategiaan[7], etenemissuunnitelmaan kohti
resurssitehokasta Eurooppaa[8]
sekä innovaatiounionia koskevaan lippulaivahankkeeseen[9]. 
(8)       Ohjelman tulisi auttaa
saavuttamaan ympäristöä koskevat tavoitteet, joista unioni on jo sopinut.
(9)       Unioni on sopinut, että EU:n
kasvihuonekaasupäästöjä vähennetään ainakin 20 prosentilla vuoteen 2020
mennessä (30 prosentilla, jos muut teollisuusmaat sitoutuvat vastaaviin
päästövähennyksiin ja kehitysmaat osallistuvat pyrkimyksiin riittävässä määrin
vastuidensa ja valmiuksiensa mukaisesti), että 20 prosenttia energian
kulutuksesta perustuu uusiutuvista lähteistä peräisin olevaan energiaan ja että
primaarienergian kulutusta vähennetään 20 prosentilla verrattuna ennustettuihin
tasoihin parantamalla energiatehokkuutta[10].
(10)     Unioni on sopinut, että EU:n
luonnon monimuotoisuuden köyhtyminen ja ekosysteemipalvelujen heikentyminen pysäytetään
vuoteen 2020 mennessä ja että luonnon monimuotoisuus ja ekosysteemipalvelut palautetaan
mahdollisuuksien mukaan ennalleen tehostaen samalla EU:n toimia koko maapallon
luonnon monimuotoisuuden köyhtymisen estämiseksi[11].
(11)     Unioni on sopinut, että vesien
hyvä tila saavutetaan kaikkialla unionissa, mukaan lukien makeat vedet (joet ja
järvet, pohjavesi), jokisuiden vaihettumisalueet (jokisuut ja suistot) ja
rannikkovedet yhden meripeninkulman etäisyydellä rannikosta vuoteen 2015
mennessä[12].
(12)     Unioni on sopinut, että vesien
hyvä tila saavutetaan kaikilla merivesillä unionissa vuoteen 2020 mennessä[13].
(13)     Unioni on sopinut, että saavutetaan
sellainen ilmanlaatu, josta ei aiheudu merkittäviä kielteisiä vaikutuksia tai
riskejä ihmisten terveydelle ja ympäristölle[14];
(14)     Unioni on sopinut, että
vuoteen 2020 mennessä kemikaaleja käytetään ja tuotetaan tavoilla, joilla
minimoidaan haitalliset vaikutukset ihmisten terveyteen ja ympäristöön[15].
(15)     Unioni on sopinut, että
ympäristöä ja ihmisten terveyttä suojellaan estämällä jätteen syntymisestä ja
jätehuollosta aiheutuvat haitalliset vaikutukset tai vähentämällä niitä ja
vähentämällä resurssien käytön yleistä vaikutusta sekä parantamalla resurssien
käytön tehokkuutta soveltamalla seuraavaa jätehierarkiaa: jätteen synnyn
ehkäisy, valmistelu uudelleenkäyttöön, kierrätys, muu hyödyntäminen ja
loppukäsittely[16].
(16)     Unioni on sopinut, että taloudellinen
kasvu pyritään kokonaan irrottamaan ympäristön tilan heikentymisestä[17].
(17)     Unioni on sopinut, että kestävän
kehityksen kontekstissa pyritään saavuttamaan maaperän huonontumisen kannalta
neutraali maailma[18].
(18)     Unionin ympäristöpolitiikka perustuu
erityisesti aiheuttamisperiaatteeseen (saastuttaja maksaa -periaatteeseen),
ennalta varautumisen ja ennaltaehkäisyn periaatteeseen sekä periaatteeseen,
jonka mukaan ympäristövahingot korjataan niiden lähteellä.
(19)     Toimia, joilla pyritään
saavuttamaan ensisijaiset tavoitteet, olisi toteutettava hallinnon eri tasoilla
toissijaisuusperiaatteen mukaisesti. 
(20)     Toiminta muiden kuin
valtiollisten toimijoiden kanssa on tärkeää, jotta voidaan varmistaa ohjelman
onnistuminen ja sen ensisijaisten tavoitteiden saavuttaminen.
(21)     Luonnon monimuotoisuuden
häviämisellä ja ekosysteemien huonontumisella unionissa on merkittäviä
vaikutuksia ympäristöön ja niistä aiheutuu kustannuksia koko yhteiskunnalle,
erityisesti taloudellisille toimijoille aloilla, jotka ovat suoraan
riippuvaisia ekosysteemipalveluista. 
(22)     Kasvihuonekaasupäästöjen
vähentämiseen ja resurssitehokkuuden parantamiseen unionissa on runsaasti
mahdollisuuksia. Tämä helpottaa ympäristöön kohdistuvia paineita ja lisää
kilpailua ja synnyttää uusia kasvun lähteitä ja työpaikkoja, kun kustannuksia
säästyy kohentuneen tehokkuuden, innovaatioiden kaupallistamisen ja resurssien
koko elinkaaren paremman hallinnan ansiosta. 
(23)     Ympäristöongelmat ja -vaikutukset
aiheuttavat edelleen merkittäviä riskejä ihmisten terveydelle ja
hyvinvoinnille, mutta toimenpiteistä ympäristön tilan parantamiseksi voi olla
hyötyä. 
(24)     Ympäristölainsäädännön
täysimääräinen ja tasainen täytäntöönpano kaikkialla unionissa on vakaa
investointi ympäristöön ja ihmisten terveyteen sekä talouteen. 
(25)     Unionin ympäristöpolitiikan
tulisi jatkossakin perustua luotettavaan tieteelliseen tietoon. 
(26)     Ympäristötavoitteita olisi
tuettava riittävillä investoinneilla. 
(27)     Ympäristönäkökohtien ottaminen
huomioon muussa politiikassa on välttämätöntä, jotta voidaan vähentää muiden
alojen politiikoista ja toimista ympäristöön kohdistuvia paineita sekä
saavuttaa ympäristöön ja ilmastoon liittyvät tavoitteet. 
(28)     Unioni on tiheästi asutettu,
ja yli 70 prosenttia asukkaista asuu kaupungeissa ja kaupunkien läheisyydessä
ja kohtaa erityisiä ympäristöön ja ilmastoon liittyviä haasteita. 
(29)     Monet ympäristöhaasteista ovat
maailmanlaajuisia ja niihin voidaan tarttua kattavasti ainoastaan laajan
maailmanlaajuisen lähestymistavan avulla. Joillakin muilla ympäristöhaasteilla
on vahva alueellinen ulottuvuus, mikä edellyttää yhteistyötä naapurimaiden
kanssa. 
(30)     Osana vuonna 2012 pidetyn
Yhdistyneiden Kansakuntien kestävän kehityksen konferenssin
(Rio+20-huippukokouksen) seurantatoimia uuden yleisen toimintaohjelman olisi
tuettava kansainvälisiä ja alueellisia prosesseja, joilla pyritään muuttamaan
maailmanlaajuinen talous osallistavaksi vihreäksi taloudeksi kestävän
kehityksen ja köyhyyden vähentämisen kontekstissa.
(31)     Sopiva yhdistelmä politiikan
välineitä voi auttaa yrityksiä ja kuluttajia ymmärtämään paremmin toimintojensa
vaikutuksia ympäristöön sekä hallitsemaan näitä vaikutuksia. Kyseisiin
poliittisiin välineisiin kuuluvat taloudelliset kannustimet,
markkinaperusteiset välineet, tietovaatimukset sekä vapaaehtoiset välineet ja
toimenpiteet, joilla täydennetään oikeudellisia puitteita ja sitoutetaan
sidosryhmiä eri tasoilla.
(32)     Kaikkia uudessa yleisessä
ympäristöalan toimintaohjelmassa esitettyjä toimenpiteitä, toimia ja
tavoitteita olisi jatkettava järkevän sääntelyn periaatteiden mukaisesti[19] sekä tarvittaessa kattavan
vaikutusten arvioinnin mukaisesti.
(33)     Edistymistä kohti uuden
yleisen ympäristöalan toimintaohjelman tavoitteiden saavuttamista olisi
seurattava ja arvioitava sovittujen indikaattorien perusteella, 
OVAT HYVÄKSYNEET TÄMÄN PÄÄTÖKSEN:
1 artikla
Hyväksytään 31 joulukuuta 2020 saakka ulottuva
yleinen unionin ympäristöalan toimintaohjelma, jäljempänä ’ohjelma’, sellaisena
kuin se esitetään liitteessä.
2 artikla
1. Ohjelmaa toteuttaessaan unionilla on
seuraavat tavoitteet:
(a)         
suojellaan, säilytetään ja parannetaan unionin
luonnon pääomaa;
(b)         
muutetaan unioni resurssitehokkaaksi, vihreäksi ja
kilpailukykyiseksi vähähiiliseksi taloudeksi;
(c)         
suojellaan unionin kansalaisia ympäristöpaineilta
sekä terveyteen ja hyvinvointiin kohdistuvilta riskeiltä;
(d)         
maksimoidaan unionin ympäristölainsäädännöstä
saatavat hyödyt;
(e)         
parannetaan ympäristöpolitiikan tieteellistä
perustaa;
(f)           
varmistetaan investoinnit ympäristöön ja
ilmastointipolitiikkaan sekä oikea hinnoittelu;
(g)         
parannetaan ympäristönäkökohtien sisällyttämistä
muuhun politiikkaan sekä politiikkojen johdonmukaisuutta;
(h)         
parannetaan kestävyyttä unionin kaupungeissa;
(i)           
parannetaan unionin tehokkuutta alueellisten ja
maailmanlaajuisten ympäristöhaasteiden ratkaisemisessa.
2. Ohjelma perustuu erityisesti
aiheuttamisperiaatteeseen (saastuttaja maksaa -periaatteeseen), ennalta
varautumisen ja ennaltaehkäisyn periaatteeseen sekä periaatteeseen, jonka
mukaan ympäristövahingot korjataan niiden lähteellä.
3. Kaikki ohjelmassa esitetyt toimenpiteet,
toimet ja tavoitteet on pantava täytäntöön järkevän sääntelyn periaatteiden
mukaisesti[20]
ja tarvittaessa niistä on tehtävä kattava vaikutusten arviointi.
3 artikla
1. Unioni ja sen jäsenvaltiot ovat vastuussa
sen varmistamisesta, että tässä ohjelmassa esitetyt ensisijaiset tavoitteet
saavutetaan. Niiden olisi noudatettava johdonmukaista lähestymistapaa
määritettyjen haasteiden ratkaisemiseen. Toimissa on otettava asianmukaisesti
huomioon toissijaisuusperiaate, ja ne on toteutettava sillä tasolla, joka sopii
tässä ohjelmassa esitettyjen ensisijaisten tavoitteiden ja niihin liittyvien
tulosten saavuttamiseen.
2. Viranomaisten kaikilla tasoilla on
toimittava yhteistyössä yritysten ja työmarkkinaosapuolten,
kansalaisyhteiskunnan ja yksittäisten kansalaisten kanssa tämän ohjelman
toteuttamiseksi. 
4 artikla
Tämä päätös tulee voimaan
kahdentenakymmenentenä päivänä sen jälkeen, kun se on julkaistu Euroopan
unionin virallisessa lehdessä.
Tehty Brysselissä
Euroopan parlamentin puolesta                    Neuvoston
puolesta
Puhemies                                                       Puheenjohtaja
LIITE
”Hyvä elämä maapallon resurssien rajoissa”
TOIMINTAOHJELMA
VUOTEEN 2020
1.           Viimeisten 40 vuoden aikana
on annettu monenlaista ympäristölainsäädäntöä, joka muodostaa maailman
kattavimman nykyaikaisen säännöstön. Näin on voitu tarttua joihinkin
kansalaisten ja yritysten kaikkien vakavimpiin ympäristöhuoliin unionissa.
2.           Epäpuhtauspäästöt ilmaan,
veteen ja maaperään ovat vähentyneet merkittävästi viime vuosikymmenien aikana,
kuten myös kasvihuonekaasupäästöt viime vuosina. EU:n kemikaalilainsäädäntöä on
nykyaikaistettu ja monien myrkyllisten tai vaarallisten aineiden, kuten lyijyn,
kadmiumin ja elohopean, käyttöä on rajoitettu useimmissa kotitalouksista
löytyvissä tuotteissa. EU:n kansalaiset voivat nauttia vedestä, jonka laatu on
parhaimpia maailmassa, ja yli 18 prosenttia EU:n alueesta ja 4 prosenttia sen
meristä on nimetty luonnonsuojelualueiksi.
3.           Unionin ympäristöpolitiikalla
on edistetty innovaatioita ja investointeja ympäristöhyödykkeisiin ja
–palveluihin, mikä on auttanut luomaan työpaikkoja ja vientimahdollisuuksia[21]. EU:n
laajentumisten myötä ympäristönsuojelun korkeat standardit ovat levinneet
laajasti eri puolille Euroopan mannerta, ja unionin ponnistelut ovat
vaikuttaneet siihen, että kansainvälisesti ollaan yhä suuremmassa määrin
sitoutuneita torjumaan ilmastonmuutosta ja biodiversiteetin häviämistä ja että
maailmanlaajuisesti on toteutettu menestyksellisiä toimia otsonia heikentävien
aineiden ja lyijypitoisten polttoaineiden käytön lopettamiseksi.
4.           On edistytty huomattavasti
myös ympäristötavoitteiden sisällyttämisessä unionin muiden alojen politiikkaan
ja toimiin. Uudistetussa yhteisessä maatalouspolitiikassa suorat maksut on
vuodesta 2003 liitetty viljelijöille esitettyihin vaatimuksiin, joiden mukaan
maa on säilytettävä maatalouden ja ympäristön kannalta hyvässä kunnossa ja
ympäristölainsäädäntöä on noudatettava. Ilmastonmuutoksen torjumisesta on
tullut olennainen osa energiapolitiikkaa, ja edistymistä tapahtuu
resurssitehokkuus-, ilmastonmuutos- ja energiatehokkuuskysymysten ottamisessa
huomioon muilla aloilla, kuten liikenteessä ja rakentamisessa. 
5.           Kuitenkin monet
ympäristösuuntaukset EU:ssa ovat edelleen huolestuttavia, eikä tämä johdu
vähiten EU:n nykyisen lainsäädännön riittämättömästä täytäntöönpanosta. Niistä
lajeista ja luontotyypeistä, joita on arvioitu luontodirektiivin[22] perusteella, ainoastaan 17
prosentin tila on hyvä, ja luonnon pääoman huonontuminen ja häviäminen
vaarantaa pyrkimykset saavuttaa EU:n biodiversiteetti- ja
ilmastonmuutostavoitteet. Tähän liittyy korkeita kustannuksia, joita ei ole
vielä asianmukaisesti arvioitu taloudellisessa tai sosiaalisessa
järjestelmässämme. EU:n pinta-alasta 30 prosenttia on erittäin pirstoutunutta,
mikä vaikuttaa ekosysteemien välisiin yhteyksiin ja terveyteen sekä niiden
mahdollisuuteen tarjota palveluja sekä suotuisia elinympäristöjä lajeille. Vaikka
EU:ssa on onnistuttu erottamaan kasvu kasvihuonekaasupäästöistä, resurssien
käytöstä ja ympäristövaikutuksista, resurssien käyttö on silti edelleen
kestämätöntä ja tehotonta eikä jätehuolto toimi asianmukaisesti. Tämän
tuloksena EU:n yritykset menettävät merkittäviä mahdollisuuksia, joita
resurssitehokkuus tarjoaa kilpailukyvyn, kustannusten alenemisen, tuottavuuden
parantamisen ja toimitusvarmuuden osalta. Veden laatu ja ilmansaasteet
aiheuttavat edelleen ongelmia monissa osissa Eurooppaa, ja EU:n kansalaiset
altistuvat edelleen vaarallisille aineille, jotka mahdollisesti vaarantavat
heidän terveytensä ja hyvinvointinsa. Kestämätön maankäyttö kuluttaa
hedelmällistä maaperää, ja tällä on vaikutuksia elintarvikkeiden saatavuuteen
ja biodiversiteettitavoitteiden saavuttamiseen. Maaperän huonontumisen annetaan
suurelta osin jatkua. 
6.           Ympäristömuutokset EU:ssa
johtuvat yhä suuremmassa osin maailmanlaajuisella tasolla tapahtuvista
kehityksistä, joita ovat muun muassa väestönkehitys-, kulutus- ja
kaupankäyntimallit sekä teknologian nopea kehitys. Nämä voivat tarjota
merkittäviä mahdollisuuksia taloudellista kasvua ja yhteiskunnallista
hyvinvointia varten, mutta ne aiheuttavat haasteita ja epävarmuutta EU:n
taloudelle ja yhteiskunnalle sekä ympäristön tilan huonontumista
maailmanlaajuisesti[23].
7.           Nykyisessä maailmantaloudessa
käytetään luonnonvaroja tuhlaavia tuotanto- ja kulutusjärjestelmiä, tavaroiden
ja palvelujen kysyntä lisääntyy maailmanlaajuisesti ja luonnonvarat vähentyvät;
tämän vuoksi keskeisten raaka-aineiden, mineraalien ja energian hinnat
nousevat, epäpuhtauksia ja jätettä syntyy yhä enemmän, kasvihuonekaasujen
kokonaispäästöt lisääntyvät ja maaperän heikentyminen, metsien katoaminen ja
luonnon monimuotoisuuden häviäminen vahvistuvat. Miltei kaksi kolmannesta
maailman ekosysteemeistä heikkenee[24]
ja on saatu näyttöä siitä, että luonnon monimuotoisuuteen, ilmastonmuutokseen
ja typen kiertoon liittyvät maapallon kestävyyden rajat on jo ylitetty[25]. Vettä on vuoteen 2030
mennessä todennäköisesti 40 prosenttia liian vähän, ellei resurssitehokkuutta
onnistuta merkittävästi parantamaan. Lisäksi vallitsee riski siitä, että
ilmastonmuutos pahentaa näitä ongelmia entisestään ja kustannukset lisääntyvät.
Vuonna 2011 osittain ilmastonmuutoksesta johtuvat katastrofit johtivat
maailmanlaajuisesti yli 300 miljardin euron taloudellisiin menetyksiin. OECD on
varoittanut siitä, että luonnon pääoman jatkuva huonontuminen ja eroosio voivat
johtaa peruuttamattomiin muutoksiin, jotka voisivat vaarantaa kahden vuosisadan
ajan nousseen elintason ja aiheuttaa merkittäviä kustannuksia[26]. 
8.           Joidenkin mainittujen
monimutkaisten kysymysten ratkaiseminen edellyttää, että hyödynnetään kaikki
olemassa olevan ympäristöteknologian potentiaali, ja varmistetaan, että
teollisuus kehittää jatkuvasti ja ottaa käyttöön parhaita käytettävissä olevia
tekniikoita ja uusia innovaatioita. Lisäksi tarvitaan nopeaa edistymistä
tieteen ja tekniikan lupaavilla aloilla. Tämän olisi oltava mahdollista
edistämällä tutkimusta ja luomalla edellytykset yksityisille tutkimukseen
liittyville investoinneille. Samaan aikaan tarvitaan parempaa ymmärrystä
mahdollisista riskeistä, joita uudet teknologiat voivat aiheuttaa ympäristölle
ja ihmisten terveydelle; näitä on arvioitava ja hallittava paremmin. Tämä on
ennakkoedellytys uusien teknologioiden yleiselle hyväksynnälle sekä EU:n
kyvylle tunnistaa teknologiset kehitykset ja ottaa huomioon teknologian
kehitykseen liittyvät mahdolliset riskit ja toimia niiden osalta tehokkaasti ja
ajoissa.
9.           Jotta tulevaisuudessa voidaan
elää hyvin, olisi nyt toteutettava kiireellisiä ja yhtenäisiä toimia ekologisen
selviytymiskyvyn parantamiseksi ja niiden hyötyjen maksimoimiseksi, joita
ympäristöpolitiikasta voidaan saada taloudelle ja yhteiskunnalle; samalla olisi
otettava huomioon maapallon ekologiset rajat. Tämä ohjelma vastaa EU:n
sitoumusta siitä, että unionista tulee osallistava vihreä talous, jossa
turvataan kasvu ja kehitys, varmistetaan ihmisten terveys ja hyvinvointi,
tarjotaan säällisiä työpaikkoja, vähennetään epätasa-arvoa ja investoidaan
luonnon pääomaan ja suojellaan sitä. 
10.         Seuraavan vuoteen 2050
ulottuvan vision tarkoituksena on auttaa ohjaamaan toimia vuoteen 2020 ja sen
jälkeen: Vuonna 2050 elämme hyvin maapallon ekologisten resurssien rajoissa.
Vaurautemme ja terveellinen ympäristö perustuu innovatiiviseen
kierrätystalouteen, jossa mitään ei tuhlata ja jossa luonnonvaroja
hallinnoidaan yhteiskunnan sietokykyä parantavilla tavoilla. Vähähiilinen kasvu
on jo kauan ollut erotettu resurssien käytöstä, mikä määrää tahdin
maailmanlaajuiselle kestävälle taloudelle.
11.         Tämä muutos edellyttää
ympäristönäkökohtien täysimääräistä huomioonottamista muilla aloilla, kuten
energia-alalla, liikenteessä, maataloudessa, kalastuksessa, taloudessa ja
teollisuudessa, tutkimuksessa ja innovaatiossa, työllisyydessä ja
sosiaalipolitiikassa, jotta voidaan luoda johdonmukainen ja yhdistetty
lähestymistapa. EU:n sisäisiä toimia olisi täydennettävä paremmilla
maailmanlaajuisilla toimilla ja naapurimaiden kanssa tehtävällä yhteistyöllä
yhteisten haasteiden ratkaisemiseksi.
12.         EU on käynnistänyt tämän
muutoksen pitkän aikavälin yhdennetyillä strategioilla, joilla pyritään
pysäyttämään luonnon monimuotoisuuden häviäminen[27], parantamaan
resurssitehokkuutta[28]
sekä nopeuttamaan siirtymistä kohti vähähiilistä taloutta[29]. Komissio on myös ottanut
ympäristökysymykset ja -tavoitteet huomioon viimeaikaisissa hankkeissa, joita
on toteutettu muilla keskeisillä politiikan alueilla, kuten energia-alalla[30] ja liikenteessä[31], ja pyrkinyt parantamaan
ympäristöhyötyjen saavuttamista maataloutta ja maaseudun kehittämistä,
kalastusta ja koheesiota koskevan EU:n politiikan uudistusten avulla
tähänastisia tuloksia hyödyntäen. 
13.         EU on liittynyt useisiin
kansainvälisesti sovittuihin ympäristösitoumuksiin, mukaan lukien ne, jotka
tehtiin Yhdistyneiden Kansakuntien kestävän kehityksen konferenssissa (Rio+20)[32]; siellä EU ilmaisi tukensa
osallistavalle vihreälle taloudelle, joka on kestävään kehitykseen tähtäävän
laajemman strategian keskeinen osa.
14.         Tällä ohjelmalla täydennetään
näitä ponnisteluja määrittämällä EU:lle ensisijaiset tavoitteet, jotka on
saavutettava vuoteen 2020 mennessä. 
15.         Monissa tapauksissa näiden
tavoitteiden saavuttamiseksi toteutettavia toimia tarvitaan ensisijaisesti
kansallisella, alueellisella tai paikallisella tasolla toissijaisuusperiaatteen
mukaisesti. Joissakin muissa tapauksissa tarvitaan lisätoimia EU:n tasolla.
Koska ympäristöpolitiikka kuuluu EU:n jaettuun toimivaltaan, yksi ohjelman
tavoitteista on saada aikaan yhteisten tavoitteiden yhteinen omistajuus ja
varmistaa tasapuoliset toimintaolosuhteet yrityksille ja viranomaisille.
Selkeät tavoitteet antavat poliittisille päättäjille ja muille sidosryhmille, kuten
alueille, kaupungeille, yrityksille ja työmarkkinaosapuolille, sekä
yksittäisille kansalaisille toimien selkeän suunnan ja ennustettavat puitteet.
TEEMAKOHTAISET ENSISIJAISET TAVOITTEET
Ensisijainen tavoite 1: Suojellaan,
säilytetään ja parannetaan EU:n luonnon pääomaa
16.         EU:n taloudellinen vauraus ja
hyvinvointi perustuu sen luonnon pääomaan, kuten ekosysteemeihin, jotka
tarjoavat keskeisiä hyödykkeitä ja palveluita aina hedelmällisestä maaperästä
ja monipuolisesti käytettävistä metsistä tuottavaan maahan ja meriin,
pohjavedestä ja puhtaasta ilmasta pölytykseen, tulvien torjuntaan ja ilmaston
sääntelyyn sekä suojeluun luonnon katastrofeja vastaan. Luonnon pääoman
suojelemiseksi, säilyttämiseksi ja parantamiseksi on annettu runsaasti EU:n
lainsäädäntöä, kuten vesipolitiikan puitedirektiivi[33], meristrategiapuitedirektiivi[34], ilmanlaatua koskeva ja siihen
liittyvät direktiivit[35]
sekä luonto- ja lintudirektiivit[36].
Ilmastonmuutokseen, teollisuuden päästöihin ja jätteeseen liittyvällä
lainsäädännöllä voidaan vähentää myös niitä paineita, jotka kohdistuvat luonnon
monimuotoisuuteen, kuten ekosysteemeihin, lajeihin ja luontotyyppeihin.
17.         Viimeaikaiset arvioinnit
osoittavat kuitenkin, että luonnon monimuotoisuus EU:ssa heikkenee edelleen ja
että useimmat ekosysteemit ovat vakavasti heikentyneet[37]. Vuoteen 2020
ulottuvassa luonnon monimuotoisuutta koskevassa EU:n strategiassa[38] esitetään tavoitteet ja
toimet, joita tarvitaan näiden negatiivisten suuntausten kääntämiseen ja
ekosysteemipalvelujen parantamiseen. Strategia on pantava täytäntöön kaikilta
osin, jotta EU voi saavuttaa luonnon monimuotoisuutta koskevan
yleistavoitteensa vuoteen 2020 mennessä. Vaikka itse strategia sisältää
toimenpiteitä lintu- ja luontodirektiivien täytäntöönpanon parantamiseksi,
mukaan lukien Natura 2000 -verkosto, yleistavoitteen saavuttaminen edellyttää
kaiken voimassa olevan luonnon pääoman suojeluun tähtäävän lainsäädännön
täysimääräistä täytäntöönpanoa.
18.         Tähänastisista huomattavista
vesipolitiikan puitedirektiiviin perustuvista ponnisteluista huolimatta tavoite
siitä, että vesien ”hyvä ekologinen tila” saavutetaan vuoteen 2015 mennessä,
toteutuu todennäköisesti ainoastaan noin 53 prosentissa pintavesimuodostumista
EU:ssa[39].
Lisäksi vallitsee riski siitä, että meristrategiapuitedirektiivin tavoite
vesien hyvien tilan saavuttamisesta vuoteen 2020 mennessä ei toteudu; tähän
ovat syynä muun muassa jatkuva liikakalastus ja merien roskaantuminen
Euroopassa. Vaikka EU:n ilmaan ja teollisuuspäästöihin liittyvä politiikka on
auttanut vähentämään monenlaista pilaantumista, ekosysteemit kärsivät edelleen
liiallisesta typpilaskeumasta ja otsonin aiheuttamasta pilaantumisesta, jotka
johtuvat liikenteestä, tehomaataloudesta ja sähköntuotannosta peräisin olevista
päästöistä.
19.         EU:n luonnon pääoman suojeleminen,
säilyttäminen ja parantaminen edellyttää sen vuoksi myös sitä, että ongelmiin
puututaan niiden lähteellä, muun muassa sisällyttämällä luonnon pääomaan
liittyvät tavoitteet muihin politiikkoihin, varmistamalla, että politiikat ovat
johdonmukaisia, ja luomalla yhteisiä hyötyjä. Näitä tavoitteita tuetaan
ympäristönäkökohdilla, jotka sisältyvät komission ehdotuksiin erityisesti EU:n
maatalous-, kalastus- ja koheesiopolitiikan uudistamiseksi, sekä ehdotuksilla
EU:n talousarvion muuttamiseksi ympäristöystävällisemmäksi monivuotisessa
rahoituskehyksessä 2014–2020. Esimerkiksi maaseutualueiden vesiekosysteemien
odotetaan hyötyvän siitä, että viljelijöille suoritettavat maksut liitetään
vesipolitiikan puitedirektiivin vaatimusten noudattamiseen, kuten komission
ehdotuksissa maatalouspolitiikan uudistamiseksi esitetään[40]. Maatalouspolitiikan
muuttaminen ympäristöystävällisemmäksi edistää myös satokasvien
monipuolistamiseen liittyviä ympäristön kannalta suotuisia käytäntöjä, pysyvän
nurmen suojelua sekä ekologisesti arvokkaiden maatalousmaiden määrittämistä ja
ylläpitoa.
20.         Meriympäristön osalta on
todettava, että vaikka meriliikenne tarjoaa taloudellisia mahdollisuuksia aina
kalastuksesta, kuljetuksista ja vesiviljelystä raaka-aineisiin, merellä
tapahtuvaa energiatuotantoon ja meriympäristön bioteknologiaan, on
varmistettava, että niiden hyödyntämisessä otetaan huomioon merien ja
rannikoiden ekosysteemien suojelu ja kestävän kehityksen mukainen hoito. 
21.         EU:n
ilmastonmuutospolitiikassa olisi ilmastonmuutoksen hillitsemiseen ja siihen
sopeutumiseen käytettävä laajemmin ekosysteemeihin perustuvia lähestymistapoja,
jotka hyödyttävät myös luonnon monimuotoisuutta ja muiden ekosysteemipalvelujen
tarjontaa, kun taas muita ympäristötavoitteita, kuten luonnon monimuotoisuuden
suojelu ja vesien suojelu, olisi otettava täysimääräisesti huomioon uusiutuvaa
energiaa koskevissa päätöksissä. Lisäksi tarvitaan liikenteeseen liittyviä
toimenpiteitä ilmansaasteiden ja hiilidioksidipäästöjen torjumiseksi[41].
22.         Maan huonontuminen, pirstaloituminen
ja kestämätön käyttö EU:ssa vaarantavat useiden keskeisten
ekosysteemipalvelujen tarjonnan, uhkaavat luonnon monimuotoisuutta ja lisäävät
Euroopan haavoittuvuutta ilmastonmuutoksille ja luonnonkatastrofeille. Ne
pahentavat myös maaperän huonontumista. Yli 25 prosenttiin EU:n pinta-alasta
vaikuttaa veden aiheuttama maaperän eroosio, joka vaarantaa maaperän toimintoja
ja vaikuttaa makean veden laatuun. Myös maaperän pilaantuminen ja sen
sulkeminen rakentamisella ovat jatkuvia ongelmia. Yli puolen miljoonan alueen
eri puolilla EU:ta arvellaan olevan pilaantuneita, ja ennen kuin ne on
yksilöity ja arvioitu, ne ovat voivat edelleen aiheuttaa mahdollisesti vakavia
ympäristö- ja terveysriskejä. Joka vuosi otetaan käyttöön yli 1 000 km² maata asumis-,
teollisuus-, liikenne- tai virkistystarkoituksiin. Näitä pitkän aikavälin muutossuuntauksia
on vaikeaa tai kallista kääntää, ja niihin liittyy lähes aina kompromisseja
erilaisten sosiaalisten, taloudellisten ja ympäristöön liittyvien tarpeiden
välillä. Jäsenvaltioiden maankäytön suunnitteluun liittyvät päätökset olisi
tehtävä suuremmassa määrin kestävän kehityksen mukaisesti.
23.         Jotta voidaan vähentää
merkittävimpiä ihmisten aiheuttamia, maahan, maaperään ja muihin
ekosysteemeihin kohdistuvia paineita Euroopassa, toteutetaan toimia sen
varmistamiseksi, että kaikilla asiaan kuuluvilla tasoilla otetaan
asianmukaisesti huomioon sekä ympäristö- että sosiaaliset ja taloudelliset
vaikutukset. Rio+20–huippukokouksessa vaadittiin maan huonontumisen kannalta neutraalia
maailmaa. EU:n ja sen jäsenvaltioiden olisi pohdittava, miten voidaan parhaiten
toteuttaa tällainen sitoumus niiden toimivallan puitteissa sekä käsitellä
maaperän laatuun liittyviä kysymyksiä sitovassa oikeudellisessa kehyksessä[42]. Lisäksi on asetettava tavoitteet maan ja maaperän kestävää käyttöä
varten.
24.         Vaikka typpi- ja
fosforikuormitus EU:ssa on laskenut huomattavasti viimeisten 20 vuoden aikana,
liialliset ravinteiden päästöt vaikuttavat edelleen ilman ja veden laatuun ja
niillä on kielteisiä vaikutuksia ekosysteemiin, mikä aiheuttaa suuria ongelmia
ihmisten terveydelle. Erityisesti on kiireellisesti puututtava tehottomasta
lannoitteiden hallinnasta ja riittämättömästä jäteveden käsittelystä johtuviin
ammoniakin päästöihin, jotta voidaan merkittävästi vähentää ravinteiden
päästöjä. Tarvitaan lisätoimia, joilla pyritään hallinnoimaan ravinnekiertoa
kustannusten ja resurssien kannalta tehokkaammin ja parantamaan lannoitteiden
käytön tehokkuutta. Tämä edellyttää sitä, että parannetaan EU:n ympäristölainsäädännön
täytäntöönpanoa näiden haasteiden ratkaisemiseksi, tiukennetaan tarvittaessa
standardeja ja käsitellään ravinnekiertoa osana kokonaisvaltaisempaa
lähestymistapaa, jossa yhdistetään niitä EU:n nykyisiä politiikkoja, joilla voi
olla merkitystä liiallisten ravinteiden päästöjen ja rehevöitymisen
estämisessä.
25.         Luonnon monimuotoisuutta
koskevan strategian toimilla, joilla pyritään ennallistamaan 15 prosenttia
huonontuneista ekosysteemeistä EU:ssa ja lisäämään vihreän infrastruktuurin
käyttöä, autetaan vähentämään maa-alueiden pirstaloitumista. Näin vahvistetaan
entisestään luonnon pääomaa ja lisätään ekosysteemien kestävyyttä ja voidaan
tarjota kustannustehokkaita vaihtoehtoja ilmastonmuutoksen hillitsemiseksi ja
siihen sopeutumiseksi sekä katastrofiriskien hallitsemiseksi. Sillä välin
jäsenvaltioiden pyrkimykset kartoittaa ja arvioida ekosysteemejä ja niiden
palveluja ja vuodeksi 2015 suunniteltu ”ei nettohävikkiä” ‑hanke
edistävät luonnon pääoman säilyttämistä eri asteikkojen mukaisesti. Kun
ekosysteemipalvelujen taloudellinen arvo otetaan huomioon kirjanpito- ja
raportointijärjestelmissä EU:n ja kansallisella tasolla vuoteen 2020 mennessä, luonnon
pääomaa EU:ssa voidaan hallita paremmin.
26.         Jotta voidaan suojella,
säilyttää ja vahvistaa luonnon pääomaa EU:ssa, ohjelmalla varmistetaan, että
vuoteen 2020 mennessä:
(a)         
luonnon monimuotoisuuden häviäminen ja
ekosysteemipalvelujen huonontuminen pysäytetään, ja ekosysteemejä ja niiden
tarjoamia palveluja ylläpidetään ja parannetaan;
(b)         
makeisiin vesiin, jokisuun vaihettumisalueiden
vesiin ja rannikkovesiin kohdistuvien paineiden vaikutuksia rajoitetaan
huomattavasti, jotta voidaan saavuttaa ja säilyttää vesien hyvää tila tai
vahvistaa sitä, sellaisena kuin se on määritelty vesipolitiikan puitedirektiivissä;
(c)         
merivesiin kohdistuvien paineiden vaikutuksia
vähennetään ympäristön hyvän tilan saavuttamiseksi tai säilyttämiseksi, kuten
meristrategiadirektiivissä edellytetään,
(d)         
ilman pilaantumisen vaikutuksia ekosysteemeihin ja
luonnon monimuotoisuuteen vähennetään edelleen;
(e)         
maata hallinnoidaan kestävästi EU:ssa, maaperää
suojellaan riittävästi ja pilaantuneiden alueiden kunnostaminen on hyvässä
vauhdissa;
(f)           
ravinteiden (typen ja fosforin) kiertoa
hallinnoidaan kestävämmällä ja resurssitehokkaalla tavalla;
(g)         
metsät ja niiden tarjoamat palvelut on suojeltu ja
niiden kyky kestää ilmastonmuutosta ja metsäpaloja on parantunut.
Tämä edellyttää erityisesti, että:
(a)         
pannaan täysimääräisesti täytäntöön luonnon
monimuotoisuutta koskeva EU:n strategia;
(b)         
pannaan täysimääräisesti täytäntöön suunnitelma
Euroopan vesivarojen turvaamiseksi;
(c)         
lisätään ponnisteluja muun muassa sen
varmistamiseksi, että viimeistään vuoteen 2020 mennessä saavutetaan terveet
kalakannat, alkaen siitä, että kaikki kalastus tapahtuu vuodesta 2015 alkaen
kestävän enimmäistuoton tasolla tai sen alapuolella, ja asetetaan EU:n
laajuinen määrällinen tavoite vähentää meren roskaantumista;
(d)         
lujitetaan pyrkimyksiä panna EU:n ilmanlaatua
koskeva lainsäädäntö täytäntöön kaikilta osin ja määrittää strategiset
tavoitteet ja toimet vuoden 2020 jälkeen;
(e)         
lisätään ponnisteluja maaperän eroosion
vähentämiseksi ja maaperän orgaanisen aineen lisäämiseksi, pilaantuneiden
alueiden kunnostamiseksi ja maankäytön näkökohtien sisällyttämiseksi
koordinoituun päätöksentekoon, johon osallistuvat kaikki hallinnon tasot; tätä
tuetaan asettamalla tavoitteet, jotka koskevat maata resurssina, sekä maaperän
ja maankäytön suunnitteluun liittyvät tavoitteet;
(f)           
toteutetaan lisätoimia typen ja fosforin päästöjen
vähentämiseksi, mukaan lukien yhdyskunta- ja teollisuusjätevesistä ja
lannoitteiden käytöstä peräisin olevat päästöt;
(g)         
kehitetään ja pannaan täytäntöön EU:n uusi
metsästrategia, jossa otetaan huomioon metsiin kohdistuvat erilaiset tarpeet ja
niistä saatavat hyödyt ja jolla edistetään entistä strategisempaa
lähestymistapaa metsien suojeluun ja parantamiseen.
Ensisijainen tavoite 2: Muutetaan
EU resurssitehokkaaksi, vihreäksi ja kilpailukykyiseksi vähähiiliseksi
taloudeksi
27.         Eurooppa 2020 -strategian
lippulaivahankkeella "Resurssitehokas Eurooppa" pyritään tukemaan
siirtymistä kohti taloutta, jossa kaikkia resursseja käytetään tehokkaasti,
talouden kasvu erotetaan kokonaan resurssien ja energian käytöstä ja sen
ympäristövaikutuksista, kasvihuonekaasupäästöjä vähennetään, kilpailukykyä
parannetaan tehokkuuden ja innovaatioiden avulla ja energiavarmuutta
parannetaan. Resurssitehokasta Eurooppaa koskeva etenemissuunnitelma[43] ja siirtymistä
kilpailukykyiseen vähähiiliseen talouteen koskeva etenemissuunnitelma[44] ovat tämän aloitteen keskeisiä
osia; niissä luodaan puitteet, joita tarvitaan mainittujen tavoitteiden
saavuttamiseksi.
28.         Talouden kaikilla aloilla
tarvitaan innovaatioita resurssitehokkuuden parantamiseksi tilanteessa, jossa
luonnonvarojen hinnat nousevat, luonnonvarat käyvät niukemmiksi ja tarjonta on
rajallista. Yritykset ovat innovaatioiden, myös ekoinnovaatioiden, ensisijaisia
edistäjiä. Markkinat eivät kuitenkaan pääse tuloksiin yksin. Hallitusten toimet
EU:n ja jäsenvaltioiden tasolla ovat välttämättömiä, jotta voidaan tarjota
oikeanlaiset olosuhteet ekoinnovaatioille, edistää kestävien yritysten
kehittämistä sekä teknologisia ratkaisuja ympäristöhaasteisiin[45].
29.         Tällä keskeisellä
edellytyksellä ympäristöhaasteiden ratkaisemiseksi on myös merkittäviä
sosioekonomisia hyötyjä. Mahdolliset uudet työpaikat, jotka syntyvät
siirryttäessä vähähiiliseen ja resurssitehokkaaseen talouteen, ovat keskeisiä
Eurooppa 2020 -strategian työllisyystavoitteiden saavuttamiselle[46]. Työpaikat
ympäristöteknologian ja ympäristöpalvelujen aloilla EU:ssa ovat viime vuosina lisääntyneet
noin 3 prosentilla vuosittain[47].
Ekoteollisuuden maailmanmarkkinoiden arvioidaan olevan vähintään biljoona
euroa, ja sen ennustetaan lähes kaksinkertaistuvan seuraavien 10 vuoden aikana.
Euroopan yritykset ovat jo kierrätyksen ja energiatehokkuuden maailmanlaajuisia
johtajia, ja niitä tulisi kannustaa hyödyntämään maailmanlaajuisen kysynnän
kasvua ekoinnovoinnin toimintasuunnitelman[48]
tukemana. Arvioidaan, että uusiutuvien energialähteiden sektorilla pelkästään
EU:ssa syntyy yli 400 000 uutta työpaikkaa vuoteen 2020 mennessä[49].
30.         EU:n ilmasto- ja
energiapaketin soveltaminen täysimääräisesti on välttämätöntä, jotta
saavutetaan vuodelle 2020 asetetut tavoitteet ja voidaan luoda kilpailukykyinen
vähähiilinen talous vuoteen 2050 mennessä. Vaikka EU on tällä hetkellä
aikataulussa kotitalouksien kasvihuonekaasupäästöjen vähentämisessä 20
prosentilla vuoteen 1990 verrattuna vuoteen 2020 mennessä, 20 prosentin
energiatehokkuustavoitteen saavuttaminen edellyttää huomattavasti nopeampia
tehokkuusparannuksia. Tämä on tärkeää myös, kun otetaan huomioon jatkuvasti
lisääntyvä energian kysyntä sekä jatkuva keskustelu siitä, tulisiko maata
käyttää elintarvikkeiden vai bioenergian tuotantoon. Uuden
energiatehokkuusdirektiivin odotetaan vaikuttavan tähän merkittävästi.
31.         Kaikkien talouden alojen on
osallistuttava kasvihuonekaasupäästöjen vähentämiseen, mikäli EU:n haluaa
hoitaa oman osuutensa maailmanlaajuisista ponnisteluista. EU:n on sovittava
ilmasto- ja energiapolitiikan jatkotoimista vuoden 2020 jälkeen, jotta se voi
valmistautua kansainvälisiin neuvotteluihin uudesta oikeudellisesti sitovasta
sopimuksesta sekä luoda jäsenvaltioille ja teollisuudelle selkeät puitteet,
joissa ne voivat tehdä tarvittavat keskipitkän aikavälin investoinnit. Näin
ollen EU:n on pohdittava vähän hiilidioksidipäästöjä aiheuttavaa taloutta
koskevassa etenemissuunnitelmassa esitettyjä vaihtoehtoja vähennysten
toteuttamiseksi vuoden 2020 jälkeiselle ajalle. Energia-alan
etenemissuunnitelmaa vuoteen 2050 ja liikennettä koskevaa valkoista kirjaa on
tuettava vahvoilla poliittisilla puitteilla. Lisäksi jäsenvaltioiden on vielä
kehitettävä ja otettava käyttöön pitkän aikavälin kustannustehokkaita
vähähiilisen kehityksen strategioita, joilla pyritään saavuttamaan EU:n tavoite
vähentää kasvihuonekaasupäästöjä 80–95 prosenttia vuoteen 2050 mennessä vuoden
1990 tasoon verrattuna osana maailmanlaajuisia toimia rajoittaa keskilämpötilan
nousu alle kahteen celsiusasteeseen. EU:n päästökauppajärjestelmä on edelleen
keskeinen osa EU:n ilmastopolitiikkaa vuoden 2020 jälkeen.
32.         Kun teollisuudessa otetaan
käyttöön parhaita käytettävissä olevia tekniikoita teollisuuden päästöjä
koskevan direktiivin perusteella, voidaan parantaa resurssien käyttötapoja sekä
vähentää päästöjä yli 50 000 suuressa teollisuuslaitoksessa EU:ssa, mikä
edistää merkittävästi innovatiivisten tekniikoiden kehittämistä, talouden
muuttamista ympäristöystävällisemmäksi sekä toimialan kustannusten vähentämistä
pitkällä aikavälillä.
33.         Lisäksi pyritään parantamaan
edelleen tavaroiden ja palvelujen ympäristönsuojelullista tasoa EU:n
markkinoilla niiden koko elinkaaren ajan toimenpiteillä, joilla lisätään
ympäristön kannalta kestävien tuotteiden tarjontaa ja saadaan aikaan
kuluttajissa merkittävä muutos näiden tuotteiden kysynnän osalta. Tämä saavutetaan
käyttämällä tasapainoista yhdistelmää, jossa on mukana kuluttajille ja
yrityksille, mukaan lukien pk-yritykset, suunnattuja kannustimia,
markkinaperusteisia välineitä ja sääntöjä, joilla vähennetään niiden
toimintojen ja tuotteiden ympäristövaikutuksia. Nykyistä tuotelainsäädäntöä,
kuten ekologista suunnittelua ja energiamerkintöjä koskevat direktiivit sekä
ympäristömerkkijärjestelmää koskeva asetus, tarkistetaan, jotta voidaan
parantaa tuotteiden ympäristövaikutuksia sekä resurssitehokkuutta tuotteiden
koko elinkaaren ajan, mikä varmistaa yhdenmukaisemmat puitteet kestävää
tuotantoa ja kulutusta varten EU:ssa[50].
34.         Koska 80 prosenttia kaikista
tuotteisiin liittyvistä ympäristövaikutuksista määräytyy suunnitteluvaiheessa,
EU:n politiikalla olisi varmistettava, että EU:n markkinoille saatetut
ensisijaiset tuotteet ovat ”ekologisesti suunniteltuja” siten, että optimoidaan
niiden resurssi- ja materiaalitehokkuus ja otetaan huomioon muun muassa
kierrätettävyys, kierrätetty sisältö ja kestävyys. Näiden vaatimusten on oltava
toteuttamiskelpoisia ja täytäntöönpanokelpoisia. Toimia on tehostettava EU:n ja
jäsenvaltioiden tasolla, jotta voidaan poistaa ekoinnovoinnin esteet[51] ja hyödyntää kokonaisuudessaan
Euroopan ekoteollisuuden potentiaali sekä luoda edellytyksiä vihreille
työpaikoille ja kasvulle.
35.         Jotta voidaan luoda puitteet
toimille, joilla parannetaan resurssitehokkuusnäkohtia kasvihuonekaasupäästöjä
ja energiaa pidemmälle, asetetaan tavoitteet kulutuksen yleisten
ympäristövaikutusten vähentämiselle erityisesti elintarvikkeiden, asumisen ja
liikenteen aloilla. Nämä ovat yhdessä syynä lähes 80 prosenttiin kulutuksen
ympäristövaikutuksista[52].
Rio+20-konferenssissa tunnustettiin, että on tarpeen vähentää huomattavasti
sadonkorjuun jälkeistä ja muuta elintarvikkeiden hävikkiä ja tuhlausta koko
ruokatuotantoketjussa.
36.         Sen lisäksi, että on asetettu
ympäristöä säästäviä julkisia hankintoja koskevia pakollisia vaatimuksia
tietyille tuoteryhmille[53],
useimmat jäsenvaltiot ovat toteuttaneet vapaaehtoisia toimintasuunnitelmia ja
monet ovat asettaneet tavoitteita tiettyjä tuoteryhmiä varten. Hallinnon
kaikilla tasoilla on kuitenkin vielä paljon varaa vähentää ympäristövaikutuksia
ostopäätösten kautta. Jäsenvaltioiden ja alueiden olisi toteutettava lisätoimia
saavuttaakseen tavoite siitä, että ympäristöä säästävien julkisten hankintojen
perusteita sovelletaan vähintään 50 prosenttiin julkisista tarjouskilpailuista.
Komissio arvioi mahdollisuutta antaa lisää alakohtaista lainsäädäntöä, jolla
vahvistetaan pakolliset säännöt ympäristöä säästäville julkisille hankinnoille
myös muissa tuoteluokissa. 
37.         EU:ssa on vielä runsaasti
potentiaalia parantaa jätehuoltoa, jotta voidaan parantaa resurssien käyttöä,
avata uusi markkinoita, luoda uusia työpaikkoja ja vähentää riippuvuutta
raaka-aineiden tuonnista siten, että samalla vähennetään vaikutuksia
ympäristöön[54].
EU:ssa syntyy vuosittain 2,7 miljardia tonnia jätettä, josta 98 miljoonaa
tonnia on vaarallista. Keskimäärin ainoastaan 40 prosenttia kiinteästä
jätteestä käytetään uudelleen tai kierrätetään. Loppuosa menee kaatopaikalle
tai poltettavaksi. Joissakin jäsenvaltioissa yli 70 prosenttia jätteestä
kierrätetään, mikä osoittaa, miten jätettä voidaan käyttää yhtenä EU:n
tärkeimmistä resursseista. Samanaikaisesti monissa jäsenvaltioissa
kaatopaikalle viedään yli 75 prosenttia yhdyskuntajätteestä.
38.         Jätteen käyttö resurssina,
mitä resurssitehokkuutta koskevassa etenemissuunnitelmassa vaaditaan,
edellyttää, että kaikkialla EU:ssa sovelletaan täysimääräisesti EU:n
jätelainsäädäntöä, joka perustuu tiukasti jätehierarkiaan ja kattaa
erityyppiset jätteet[55].
Lisätoimet ovat tarpeen, jotta voidaan vähentää jätteiden tuotantoa asukasta
kohden absoluuttisesti, käyttää energian hyödyntämisessä vain kierrätettäväksi
kelpaamattomia materiaaleja, lopettaa vähitellen jätteen sijoittaminen
kaatopaikoille, varmistaa korkeatasoinen kierrätys ja kehittää
uusioraaka-aineiden markkinoita. Vaarallisia jätteitä on hallittava siten, että
minimoidaan merkittävät haittavaikutukset ihmisten terveydelle ja ympäristölle,
kuten Rio+20-huippukokouksessa sovittiin. Tämän saavuttamiseksi eri puolilla
EU:ta olisi aiempaa järjestelmällisemmin sovellettava markkinapohjaisia
välineitä, jotka suosivat jätteen ehkäisemistä, kierrätystä ja
uudelleenkäyttöä. Kierrätystoiminnan esteet EU:n sisämarkkinoilla olisi
poistettava, ja olemassa olevia jätteen syntymisen ehkäisemisen,
uudelleenkäytön, kierrätyksen, hyödyntämisen ja kaatopaikoille sijoittamisen
vähentämistä koskevia tavoitteita olisi arvioitava uudelleen siten, että
siirrytään kohti kierrätystaloutta, jossa sovelletaan resurssien porrastettua
käyttöä ja vähennetään jäännösjätteen määrä lähelle nollaa. 
39.         Resurssitehokkuuteen on
puututtava ensisijaisesti myös vesihuollon alalla, jotta voidaan saavuttaa
vesien hyvä tila. Vaikka kuivuus ja veden niukkuus vaikuttavat yhä useampiin
Euroopan osiin, arviolta 20–40 prosenttia Euroopan käytettävissä olevasta
vedestä tuhlataan edelleen esimerkiksi jakeluverkon vuotojen takia.
Käytettävissä olevan mallintamisen mukaisesti vedenkäytön tehokkuudessa EU:ssa
on vielä huomattavasti parantamisen varaa. Lisäksi kysynnän kasvun ja
ilmastonmuutoksen vaikutusten odotetaan lisäävän Euroopan vesivaroihin
kohdistuvia paineita merkittävästi. Tätä taustaa vasten Euroopan unionin ja
jäsenvaltioiden olisi toteutettava toimia sen varmistamiseksi, että vedenotossa
noudatetaan käytettävissä olevien uusiutuvien vesivarojen rajoja vuoteen 2020
mennessä; tähän sisältyy se, että parannetaan vedenkäytön tehokkuutta
käyttämällä markkinaperusteisia mekanismeja, kuten vesivarojen hinnoittelua,
jossa otetaan huomioon veden todellinen arvo[56].
Edistymistä helpotetaan nopeuttamalla demonstrointia ja ottamalla käyttöön innovatiivisia
teknologioita, järjestelmiä ja liiketoimintamalleja, jotka perustuvat vesialan
eurooppalaisen innovaatiokumppanuuden strategiseen täytäntöönpanosuunnitelmaan.
40.         Pitkäaikainen ja vakaa
poliittinen kehys kaikilla näillä aloilla auttaa osaltaan lisäämään
investointeja ja toimia, joita tarvitaan, jotta voidaan todella kehittää
ympäristöä säästävien tekniikoiden markkinoita ja edistää kestäviä
liiketoimintaratkaisuja. Resurssitehokkuuden indikaattoreita ja tavoitteita
tarvitaan, jotta julkisen ja yksityisen alan päätöksentekijöille voidaan antaa
tarvittavia ohjeita talouden muuntamiseksi. Niistä tulee olennainen osa tätä
ohjelmaa, kun niistä sovitaan EU:n tasolla. 
41.         Jotta EU:sta saadaan
resurssitehokas, vihreä ja kilpailukykyinen vähähiilinen talous, ohjelmalla on varmistettava,
että vuoteen 2020 mennessä:
(a)         
EU on saavuttanut vuodelle 2020 asetetut ilmasto-
ja energiatavoitteensa ja se pyrkii vähentämään kasvihuonekaasupäästöjä 80–95
prosentilla vuoteen 2050 mennessä vuoden 1990 tasoon verrattuna osana
maailmanlaajuisia pyrkimyksiä rajoittaa keskilämpötilan nousu alle kahteen
celsiusasteeseen;
(b)         
EU:n teollisuudesta aiheutuvaa ympäristöön
kohdistuvaa kokonaisvaikutusta on merkittävästi vähennetty kaikilla keskeisillä
teollisuudenaloilla ja resurssitehokkuutta on parannettu.
(c)         
tuotannon ja kulutuksen, erityisesti
elintarvikealan, asumisen ja liikenteen, kokonaisvaikutuksia ympäristöön on
vähennetty;
(d)         
jätehuolto on järjestetty turvallisesti ja jätettä
käytetään resurssina, henkeä kohti syntyvä jäte vähenee absoluuttisesti,
energian talteenotto on rajoitettu kierrätettäväksi kelpaamattomiin materiaaleihin
ja kierrätettävien ja kompostoitavien materiaalien sijoittaminen kaatopaikoille
on tosiasiallisesti lopetettu;
(e)         
vesistressi EU:ssa on estetty tai sitä on vähennetty
huomattavasti.
Tämä edellyttää erityisesti, että:
(a)         
pannaan täysimääräisesti täytäntöön ilmasto- ja
energiapaketti ja sovitaan EU:n ilmasto- ja energiapolitiikan puitteista vuoden
2020 jälkeiselle ajalle;
(b)         
yleistetään parhaiden käytettävissä olevien
tekniikoiden käyttö ja parannetaan toimia, joilla edistetään uusia
innovatiivisia teknologioita, prosesseja ja palveluja;
(c)         
annetaan lisäpontta julkisen ja yksityisen sektorin
tutkimus- ja innovaatiotoimille, joita tarvitaan innovatiivisten
teknologioiden, järjestelmien ja liiketoimintamallien käyttöönottoa varten;
niillä nopeutetaan siirtymistä vähähiiliseen ja resurssitehokkaaseen talouteen
ja alennetaan siirtymisestä aiheutuvia kustannuksia;
(d)         
luodaan aiempaa johdonmukaisemmat puitteet kestävää
tuotantoa ja kulutusta varten. Tarkistetaan tuotteita koskeva lainsäädäntö,
jotta voidaan parantaa tuotteiden ympäristönsuojelun tasoa ja tuotteiden
resurssitehokkuutta niiden koko elinkaaren ajan. Asetetaan tavoitteet
kulutuksen kokonaisvaikutuksen vähentämiseksi;
(e)         
pannaan EU:n jätelainsäädäntö kokonaisuudessaan
täytäntöön. Tähän sisältyy jätehierarkian soveltaminen ja markkinapohjaisten
välineiden ja toimenpiteiden käyttö sen varmistamiseksi, että kaatopaikalle
sijoittaminen lopetetaan asteittain käytännöllisesti katsoen kokonaan, energian
talteenotossa käytetään vain kierrätettäväksi kelpaamattomia materiaaleja,
kierrätettyä jätettä käytetään raaka-aineiden merkittävänä ja luotettava
lähteenä, vaarallisen jätteen huolto järjestetään turvallisesti ja sen
syntymistä vähennetään, jätteiden laittomat siirrot loppuvat ja ympäristön
kannalta suotuisten kierrätystoimien sisämarkkinaesteet EU:ssa on poistettu;
(f)           
parannetaan vedenkäytön tehokkuutta vahvistamalla
tavoitteet vesistöalueiden tasolla käyttämällä markkinaperusteisia mekanismeja,
kuten veden hinnoittelua.
Ensisijainen tavoite 3: Suojellaan
EU:n kansalaisia ympäristöpaineilta sekä terveyttä ja hyvinvointia uhkaavilta
riskeiltä
42.         Ihmisten terveys ja
hyvinvointi ovat hyötyneet merkittävässä määrin EU:n ympäristölainsäädännöstä.
Veden ja ilman saastuminen sekä kemikaalit ovat kuitenkin edelleen EU:n
kansalaisten suurimpia ympäristöön liittyviä huolenaiheita[57]. Maailman terveysjärjestö
(WHO) arvioi, että ympäristön stressitekijät aiheuttavat 15–20 prosenttia
kaikista kuolemantapauksista Euroopan 53 valtiossa[58]. OECD:n mukaan kaupunkien
ilmansaasteet aiheuttavat ympäristöongelmista eniten kuolemantapauksia vuoteen
2050 mennessä. 
43.         Merkittävä osuus EU:n
väestöstä altistuu WHO:n suositukset ylittäville ilmansaastepitoisuuksille[59]. Toimia tarvitaan erityisesti
aloilla, joilla väestö, erityisesti yhteiskunnan herkät ja haavoittuvat ryhmät,
ja ekosysteemit altistuvat korkeille epäpuhtaustasoille, esimerkiksi
kaupungeissa ja rakennuksissa.
44.         Tyydyttävänlaatuisen veden
saanti on edelleen ongelmallista monilla EU:n maaseutualueilla. Euroopan
uimavesien hyvän laadun varmistaminen hyödyttää sekä ihmisten terveyttä että
EU:n matkailuteollisuutta. Tulvat aiheuttavat aikaisempaa useammin kielteisiä
vaikutuksia ihmisten terveydelle ja taloudelliselle toiminnalle osittain
hydrologisen kierron ja maankäytön muutosten takia.
45.         EU:ssa ei ole saavutettu
riittäviä ilman ja veden laatutasoja, koska voimassa olevia
toimintapolitiikkoja ei ole pantu täysimääräisesti täytäntöön. EU ajantasaistaa
tavoitteet uusimpien tieteellisten tietojen valossa ja pyrkii aikaisempaa
aktiivisemmin varmistamaan synergiavaikutukset muiden alojen tavoitteiden,
kuten ilmastonmuutosta, luonnon monimuotoisuutta sekä meri- ja maaympäristöä
koskevien toimintapoliittisten tavoitteiden kanssa. Esimerkiksi tiettyjä
ilmansaasteita vähentämällä voidaan vaikuttaa merkittävästi ilmastonmuutokseen.
Tätä koskeva jatkotyö esitellään EU:n ilmanlaatulainsäädännön laajassa
uudelleentarkastelussa sekä Euroopan vesivarojen turvaamista koskevassa
suunnitelmassa.
46.         Ensisijaisina toimina ovat
edelleen saastumisen vähentäminen sen lähteellä. Teollisuuspäästöjä koskevan
direktiivin täytäntöönpanolla voidaan vähentää merkittävien teollisuusalojen
päästöjä edelleen. Liikenne on merkittävä melusaasteen ja paikallisten
ilmansaasteiden lähde. EU:n liikenteen kestävyys paranee, jos yhtenäistä
eurooppalaista liikennealuetta koskevan etenemissuunnitelman tavoitteet
saavutetaan.
47.         Arviolta 40 prosenttia EU:n
väestöstä asuu taajama-alueilla, joiden melutaso öisin ylittää WHO:n
suositukset.
48.         Horisontaalisessa
kemikaalilainsäädännössä (REACH-asetus sekä aineiden luokitusta, merkintöjä ja
pakkauksia koskeva asetus) säädetään ihmisten terveyden ja ympäristön suojelun
perustasosta ja edistetään muiden kuin eläimillä suoritettavien testien
käyttöönoton lisäämistä. Eri kemikaalien (seosten) yhteisvaikutusten,
nanomateriaalien, umpieritys(hormoni)järjestelmään vaikuttavien kemikaalien
(hormonaaliset haitta-aineet) ja tuotteiden sisältämien kemikaalien
vaikutuksista ihmisten terveyteen ja ympäristöön vallitsee edelleen epävarmuus.
Viime vuosina on saatu lisää todisteita siitä, että näiden haasteiden
ratkaisemiseksi on toteutettava toimia, erityisesti, jos EU aikoo saavuttaa
maailman kestävän kehityksen huippukokouksessa vuonna 2002 sovitut ja
Rio+20-huippukokouksessa vahvistetut tavoitteet, joita ovat kemikaalien
ihmisten terveydelle ja ympäristölle aiheuttamien merkittävien kielteisten
vaikutusten minimointi vuoteen 2020 mennessä sekä uusiin ja kehittyviin
kysymyksiin ja haasteisiin vastaaminen tehokkaalla, johdonmukaisella ja
yhteensovitetulla tavalla. EU kehittää edelleen ja panee täytäntöön toimia,
joilla puututaan kemikaalien yhteisvaikutuksiin ja hormonaalisten
haitta-aineiden turvallisuusnäkökohtiin. EU kehittää myös kattavaa
lähestymistapaa, jolla voidaan minimoida vaarallisten kemikaalien, myös tuotteiden
sisältämien kemikaalien, haittavaikutukset. Tämän tukena on kemikaaleille
altistumista ja kemikaalien myrkyllisyyttä koskeva laaja tietämys.
Nanomateriaalien turvallisuus ja kestävä hallinta varmistetaan osana kattavaa
lähestymistapaa, joka sisältää riskienarviointia ja -hallintaa, tiedottamista
ja seurantaa. Näillä lähestymistavoilla lisätään tietämystä kemikaaleista ja
muodostetaan ennustettavissa oleva kehys, joka ohjaa kestävämpien ratkaisujen
kehitystä.
49.         Samaan aikaan biopohjaisten
tuotteiden, kemikaalien ja materiaalien kasvavat markkinat voivat tarjota
etuja, kuten alhaisemmat kasvihuonekaasujen päästöt ja uudet
markkinamahdollisuudet. On kuitenkin varmistettava, että näiden tuotteiden koko
elinkaari on kestävä ja etteivät tuotteet pahenna kilpailua maasta tai lisää
päästöjä. 
50.         Ilmastonmuutos pahentaa
ympäristöongelmia edelleen, koska se aiheuttaa pitkiä kuivia ja helteisiä
kausia, tulvia, myrskyjä ja metsäpaloja sekä uusia ja vastustuskykyisempiä
muotoja ihmisiä, eläimiä tai kasveja uhkaavista taudeista. Erityistoimilla
olisi varmistettava, että EU on riittävässä määrin varautunut
ilmastonmuutoksesta aiheutuviin paineisiin ja haasteisiin. Ympäristön, talouden
ja yhteiskunnan kykyä sietää ilmastonmuutoksen vaikutuksia olisi vahvistettava.
Koska monet alat altistuvat aikaisempaa enemmän ilmastonmuutoksen
vaikutuksille, on mukautumiseen ja katastrofien uhkien hallintaan liittyvät
näkökohdat sisällytettävä entistä paremmin EU:n toimintapolitiikkoihin. 
51.         Lisäksi ekologisella
palautumiskyvyllä ja ilmastonmuutoksen sietokyvyllä, kuten ekosysteemien
ennallistamisella ja vihreällä infrastruktuurilla, voi olla merkittäviä
yhteiskunnallis-taloudellisia etuja, myös ihmisten terveydelle. Ympäristö- ja
ilmastotavoitteiden, kuten ilmanlaadun, synergiaa sekä mahdollista
vuorovaikutusta on hallittava riittävästi. Esimerkiksi ilmastosyistä tai
toimitusvarmuuden takia tehtävät polttoainevaihdokset voivat lisätä hiukkas- ja
vaarallisten aineiden päästöjä merkittävästi.
52.         Jotta EU:n kansalaisia voidaan
suojella ympäristöpaineilta sekä terveydelle ja hyvinvoinnille aiheutuvilta
riskeiltä, on ohjelmalla varmistettava, että vuoteen 2020 mennessä:
(a)         
EU:n ilmanlaatu on parantunut merkittävästi; 
(b)         
EU:n melusaaste on merkittävästi vähentynyt;
(c)         
kansalaisilla koko EU:n alueella on käytössään
korkealaatuista ja turvallista juoma- ja uimavettä;
(d)         
kemikaalien yhteisvaikutuksia ja hormonaalisiin
haitta-aineisiin liittyviä turvallisuusnäkökohtia käsitellään tehokkaasti,
vaarallisten aineiden, myös tuotteiden sisältämät kemikaalit, käytöstä
ympäristölle ja terveydelle aiheutuvat riskit arvioidaan ja minimoidaan;
(e)         
nanomateriaaleihin liittyviä turvallisuusnäkökohtia
käsitellään eri säädöksissä kattavasti yhdenmukaisen lähestymistavan
mukaisesti; 
(f)           
ilmastonmuutoksen vaikutuksiin sopeutumisessa on
edistytty merkittävästi.
Tämä edellyttää erityisesti, että
(a)         
pannaan täytäntöön EU:n ajantasaistettu ja
viimeisimmän tieteellisen tiedon mukaan mukautettu ilmanlaatupolitiikka sekä
toimenpiteet ilmansaastumisen ehkäisemiseksi sen lähteellä;
(b)         
pannaan täytäntöön EU:n ajantasaistettu ja
viimeisimmän tieteellisen tiedon mukaan mukautettu melupolitiikka sekä
toimenpiteet melun ehkäisemiseksi sen lähteellä;
(c)         
tehostetaan pyrkimyksiä panna täytäntöön
juomavesidirektiivi, erityisesti pienten juomavedentuottajien osalta, sekä
uimavesidirektiivi; 
(d)         
kehitetään myrkytöntä ympäristöä koskeva EU:n
strategia, jota tuetaan kattavalla tietämyksellä kemikaaleille altistumisesta
ja kemikaalien myrkyllisyydestä ja jolla edistetään kestävien vaihtoehtojen
innovointia;
(e)         
päästään yhteisymmärrykseen ja pannaan täytäntöön
EU:n strategia ilmastonmuutokseen sopeutumiseksi; siihen sisältyy myös
ilmastonmuutokseen sopeutumista ja katastrofien uhkien hallintaan liittyvien
näkökohtien sisällyttäminen EU:n keskeisiin poliittisiin aloitteisiin ja
aloihin.
TOIMINTAKEHYS
53.         Näiden ensisijaisten
teemakohtaisten tavoitteiden saavuttaminen edellyttää tehokkaita toimia tukevaa
toimintakehystä, jolla tuetaan tämän toimintakehyksen neljän tärkeimmän pilarin
parantamista: parannetaan EU:n ympäristölainsäädännön täytäntöönpanoa kautta
linjan; vahvistetaan ympäristöpolitiikan tieteellistä perustaa; turvataan
investoinnit ja luodaan oikeat kannustimet suojella ympäristöä; ja parannetaan
ympäristöasioiden sisällyttämistä muihin politiikan aloihin ja
toimintapolitiikkojen yhdenmukaisuutta sekä ympäristöpolitiikan sisällä että
muiden politiikan alojen kanssa. Nämä horisontaaliset toimet hyödyttävät EU:n
ympäristöpolitiikkaa tämän ohjelman soveltamisalaa ja kestoa laajemmin.
Ensisijainen tavoite 4: Maksimoimaan
EU:n ympäristölainsäädännöstä saatavat hyödyt
54.         EU:n ympäristölainsäädännön
käytännön täytäntöönpanon varmistamisesta saadaan kolmenlaista hyötyä: sisämarkkinoilla
toimivien taloudellisten toimijoiden toimintaedellytykset ovat tasapuoliset, innovointi
lisääntyy ja eurooppalaiset yritykset saavat näin etulyöntiaseman useilla
sektoreilla. Lainsäädännön täytäntöönpanon epäonnistumisesta aiheutuu sen
sijaan korkeita kustannuksia, joiden arvioidaan olevan noin 50 miljardia euroa
vuodessa. Tähän sisältyvät myös rikkomismenettelyihin liittyvät kustannukset[60]. Pelkästään vuonna 2009
käsittelyssä oli 451 EU:n ympäristölainsäädäntöön liittyvää rikkomismenettelyä.
Komissio saa myös paljon valituksia suoraan EU:n kansalaisilta. Useat näistä
valituksista olisi parempi käsitellä jäsenvaltion tai paikallisella tasolla. 
55.         Tulevina vuosina onkin
pidettävä ensisijaisena EU:n ympäristölainsäädännön täytäntöönpanon
parantamista jäsenvaltioiden tasolla. Täytäntöönpanon tasossa on merkittäviä
eroja jäsenvaltioiden välillä ja sisällä. Ympäristölainsäädännön
täytäntöönpanoon kansallisella, alueellisella ja paikallisella tasolla
osallistuvilla on oltava riittävästi tietämystä ja valmiuksia parantaa tämän
lainsäädännön tarjoamien hyötyjen toteutumista.
56.         Ympäristöalalla esiintyvien
rikkomismenettelyjen, valitusten ja vetoomusten suuri määrä osoittaa, että
kansalliselle tasolle tarvitaan tehokas ja toimiva valvontajärjestelmä, joka helpottaisi
täytäntöönpano-ongelmien huomaamista ja ratkaisemista, sekä toimenpiteitä, joilla
näiden ongelmien syntyminen voitaisiin estää. Tässä suhteessa vuoteen 2020
saakka keskitytään parannuksiin neljällä keskeisellä alueella.
57.         Ensinnäkin parannetaan tapaa,
jolla täytäntöönpanoa koskevat tiedot kerätään ja jaetaan. Tavoitteena on
auttaa yleisöä ja ympäristöalan ammattilaisia ymmärtämään kokonaisuudessaan se,
miten kansalliset ja paikalliset viranomaiset panevat unionin sitoumukset
täytäntöön[61].
Tietyn yksittäisen jäsenvaltion täytäntöönpanohaasteisiin tarjotaan apua
eurooppalaisen ohjausjakson räätälöidyn lähestymistavan tapaan. Esimerkkinä
voidaan mainita komission ja yksittäisten jäsenvaltioiden välillä laadittavat
kumppanuuksiin perustuvat täytäntöönpanosopimukset, joissa käsitellään muun
muassa taloudellisen avun löytämistä täytäntöönpanoa sekä kehityksen
seuraamista koskevia parempia tietojärjestelmiä varten.
58.         Toiseksi EU ottaa käyttöön
tarkastukset ja valvonnan aikaisempaa useammissa ympäristösäädöksissä. Tätä
toimintaa täydentää EU:n tason valmius käsitellä perustelluista syistä huolta
aiheuttavia tilanteita. 
59.         Kolmanneksi parannetaan tapaa,
jolla EU:n ympäristölainsäädännön täytäntöönpanoa koskevat valitukset
käsitellään ja jolla puutteet korjataan kansallisella tasolla.
60.         Neljänneksi parannetaan EU:n
kansalaisten mahdollisuutta saattaa ympäristöön liittyvä asiansa tuomioistuimen
käsiteltäväksi sekä tehostetaan oikeussuojaa kansainvälisten sopimusten ja
Lissabonin sopimuksen voimaan tulon johdosta tapahtuneiden muutosten sekä
Euroopan unionin tuomioistuimen oikeuskäytännön mukaisesti. Oikeudenkäyntien
vaihtoehdoksi suositellaan tuomioistuimen ulkopuolella tapahtuvaa riitojen
ratkaisua.
61.         Ympäristöhallinnon yleistä
tasoa parannetaan koko EU:n alueella tehostamalla ympäristönsuojelutehtävissä
toimivien ammattilaisten (esimerkiksi valtionhallinnon juristien, tarkastajien,
syyttäjien, oikeusasiamiesten ja tuomarien) yhteistyötä EU:n tasolla ja
rohkaisemalla heitä jakamaan hyviä käytänteitä.
62.         Komissio siis auttaa
jäsenvaltioita parantamaan säädösten noudattamista[62], mutta sen lisäksi se
varmistaa omalta osaltaan, että lainsäädäntö on tarkoitukseen soveltuvaa ja
viimeisimmän tieteellisen tiedon mukaista. Tarkoituksena on, että riittävän
selvät ja tarkat oikeudelliset velvollisuudet kirjataan asetuksiin, joilla on
suoria ja mitattavissa olevia vaikutuksia ja joiden täytäntöönpanossa esiintyy
vähemmän epäjohdonmukaisuuksia. Komissio lisää tulostaulujen ja muiden
sellaisten keinojen käyttöä, joilla voidaan pitää kirjaa jäsenvaltioiden
edistymisestä tiettyjen säädösten täytäntöönpanossa.
63.         EU:n ympäristölainsäädännön
hyötyjen maksimoimiseksi ohjelmalla on varmistettava, että vuoteen 2020
mennessä:
(a)         
EU:n kansalaisten saatavilla on selkeitä tietoja
siitä, miten EU:n ympäristölainsäädäntö pannaan täytäntöön;
(b)         
tiettyjen ympäristösäädösten täytäntöönpano
parantuu;
(c)         
EU:n ympäristölainsäädännön kunnioitus hallinnon
kaikilla tasoilla parantuu ja taataan tasapuoliset toimintaedellytykset
sisämarkkinoilla;
(d)         
kansalaisten luottamus ja usko EU:n
ympäristölainsäädäntöön parantuu;
(e)         
kansalaisten ja kansalaisjärjestöjen tehokkaan
oikeussuojan periaatteen soveltaminen edistyy. 
Tämä edellyttää erityisesti, että
(a)         
kansallisella tasolla otetaan käyttöön järjestelmiä
tietojen levittämiseksi aktiivisesti siitä, miten EU:n ympäristölainsäädäntöä
pannaan täytäntöön. Samalla tiedotetaan myös EU-tason katsauksesta, jossa
käsitellään yksittäisten jäsenvaltioiden täytäntöönpanon tasoa;
(b)         
jäsenvaltioiden ja komission välillä tehdään
kumppanuuksiin perustuvia täytäntöönpanosopimuksia.
(c)         
jäsenvaltioissa suoritettavia tehokkaita tarkastuksia
ja valvontaa koskevat sitovat perusteet laajennetaan useampiin EU:n
ympäristösäädöksiin ja kehitetään EU:n tason täydentävä valmius käsitellä
tilanteita, joissa on perusteltua syytä huoleen. Tätä valmiutta tukee
ammattilaisten verkosto;
(d)         
kansallisella tasolla perustetaan johdonmukaisia ja
tehokkaita mekanismeja EU:n ympäristölainsäädännön täytäntöönpanoa koskevien
valitusten käsittelemiseksi;
(e)         
varmistetaan se, että oikeussuojaa koskevat
kansalliset säännökset heijastavat Euroopan unionin oikeuskäytäntöä, ja
edistetään riitojen ratkaisua tuomioistuinten ulkopuolella, jotta
ympäristöriitoihin löydettäisiin sovinnollisia ratkaisuja.
Ensisijainen tavoite 5: Parannetaan
ympäristöpolitiikan tieteellistä perustaa
64.         EU:n ympäristöpolitiikan
perustana on ympäristön seuranta, ympäristöä koskevat tiedot ja indikaattorit,
EU:n lainsäädännön täytäntöönpanoon liittyvät arvioinnit sekä viralliset
tieteelliset tutkimukset ja kansalaisten tiedealoitteet. Merkittävää edistystä
on tapahtunut tämän tieteellisen perustan vahvistamisessa, tietämyksen
lisäämisessä sekä päätöksentekijöiden ja yleisön luottamuksessa tähän
tieteeseen perustuvan politiikan lähestymistapaan, jonka myötä heidän on
helpompi ymmärtää monimuotoisia ympäristö- ja yhteiskunnallisia haasteita.
65.         EU:n ja kansainvälisellä
tasolla olisi toteutettava toimia, joilla voidaan edelleen vahvistaa ja
kehittää ympäristön tiedepoliittista yhtymäkohtaa. Esimerkkinä voidaan mainita
johtavat tieteelliset neuvonantajat, joita komissio ja muutamat jäsenvaltiot ovat
jo nimittäneet. 
66.         Nykykehityksen vauhti ja
todennäköisiin tulevaisuuden suuntauksiin liittyvä epävarmuus edellyttävät,
että tätä tieteellistä perustaa ylläpidetään ja vahvistetaan sen
varmistamiseksi, että EU:n toimintapolitiikka pohjautuu edelleen selkeään
käsitykseen ympäristön tilasta, mahdollisista toimintavaihtoehdoista ja niiden
vaikutuksista.
67.         Viime vuosikymmenten aikana
ympäristötiedon ja -tilastojen kokoamis- ja käyttötavat ovat parantuneet niin
EU:n ja jäsenvaltioiden tasolla kuin maailmanlaajuisestikin. Tietojen
kokoamistavat ja tietojen laatu vaihtelevat kuitenkin edelleen, ja lähteiden
yletön määrä vaikeuttaa tietojen saantia. Siksi tarvitaan jatkuvia
investointeja sen varmistamiseksi, että toimintapolitiikkojen laatijoiden
täytäntöönpanijoiden saatavilla on uskottavia, vertailtavissa olevia ja
korkealaatuisia tietoja ja indikaattoreita. Ympäristön tietojärjestelmät on
suunniteltava siten, että uusia teemoja koskevat tiedot voidaan helposti
sisällyttää niihin. 
68.         Soveltamalla yhteisen ympäristötietojärjestelmän
periaatetta ”tuota kerran, käytä usein”[63]
sekä INSPIRE[64]-
ja GMES[65]-järjestelmissä
käytettäviä paikkatietojen keräämisen ja yhdistämisen yhteisiä lähestymistapoja
ja standardeja estetään osaltaan päällekkäisiä toimia ja poistetaan viranomaisilta
tarpeetonta hallinnollista taakkaa, kuten myös pyrkimyksillä virtaviivaistaa
eri säädösten raportointivelvoitteita. Jäsenvaltioiden olisi saatettava
suunnitelmien, ohjelmien ja hankkeiden ympäristövaikutusten arvioimiseksi
(esimerkiksi ympäristövaikutusten tai strategisten ympäristövaikutusten
arvioinnin yhteydessä) kootut tiedot paremmin yleisön saataville.
69.         Tietämyksessä on edelleen
merkittäviä aukkoja, ja jotkut niistä liittyvät tämän ohjelman ensisijaisiin
tavoitteisiin. Onkin tärkeää investoida jatkotutkimukseen näiden aukkojen
poistamiseksi, jotta voidaan varmistaa, että viranomaisilla ja yrityksillä on
selkeä perusta päätöksilleen, joissa heijastuvat täysimääräisesti todelliset
sosiaaliset, taloudelliset ja ympäristöön liittyvät hyödyt ja kustannukset.
Tiedoissa on neljä selvää aukkoa:
–              
Tarvitaan huippututkimusta tieto- ja
tietämyspuutteiden täyttämiseksi sekä riittäviä mallintamistyökaluja, jotta
voidaan ymmärtää paremmin ympäristön muuttumiseen liittyvät monitasoiset asiat,
kuten ilmastonmuutoksen ja luonnonkatastrofien vaikutukset, lajien häviämisen
vaikutukset ekosysteemipalveluihin, ympäristöraja-arvot ja ekologiset
kriittiset pisteet. Vaikka käytettävissä olevien tietojen perusteella on
aihetta ennaltavarautumiseen näillä aloilla, lisätutkimuksilla, jotka koskevat planeettamme
sietokykyä, systeemisiä riskejä ja yhteiskuntamme kykyä selviytyä muutoksia
koskevilla lisätutkimuksilla, voidaan tukea asianmukaisempien toimien
kehittämistä. Toimiin olisi sisällyttävä investoinnit tieto- ja tietämyspuutteiden
poistamiseen, mallintamiseen ja ekosysteemipalvelujen arviointiin, sen
ymmärtämiseen, mikä tehtävä luonnon monimuotoisuudella on ekosysteemipalvelujen
tukemisessa ja miten ekosysteemit mukautuvat ilmastonmuutokseen.
–              
Siirtyminen osallistavaan vihreään talouteen
edellyttää, että sosiaalistaloudellisten ja ympäristötekijöiden vuorovaikutusta
tarkastellaan asianmukaisesti. Toimintapoliittisten aloitteiden suuntaaminen
resurssitehokkuuden parantamiseen ja ympäristöpaineiden vähentämiseen voi tapahtua
helpommin, jos parannetaan tietämystä kestävistä kulutus- ja tuotantotavoista
ja siitä, miten toimien toteuttamisen tai toimimatta jättämisen kustannukset
voidaan ottaa tarkemmin huomioon tai miten yksittäisen henkilön tai
yhteiskunnan käyttäytymisen muutoksella voidaan edistää ympäristötavoitteiden
toteutumista taikka miten maailmanlaajuiset suuntaukset vaikuttavat Euroopan
ympäristöön. 
–              
Hormonaalisten haitta-aineiden, seosten, tuotteiden
sisältämien kemikaalien ja nanomateriaalien vaikutuksista ihmisten terveydelle
ja ympäristölle vallitsee edelleen epävarmuutta. Näiden tietoaukkojen
poistamisella voidaan nopeuttaa päätöksentekoa ja edistää
kemikaalilainsäädännön laatimista, jotta huolenaiheisiin voitaisiin puuttua
paremmin ja samalla edistää kemikaalien kestävää käyttöä. Parempi tietämys
ihmisten terveyteen vaikuttavista ympäristötekijöistä mahdollistaisi ennalta
ehkäisevien toimien toteuttamisen.
–              
Sen varmistaminen, että kaikki alat osallistuvat
ilmastonmuutoksen vastaisiin toimiin, edellyttää selkeää käsitystä
kasvihuonekaasupäästöjen mittaamisesta, seurannasta ja niitä koskevien tietojen
keräämisestä. Tämä on puutteellista tietyillä keskeisillä aloilla, kuten
maataloudessa.
Horisontti 2020 -puiteohjelma tarjoaa
mahdollisuuden tutkimuksen keskittämiseen ja Euroopan
innovointimahdollisuuksien hyödyntämiseen, koska sen myötä eri alojen ja
tieteenalojen resurssit ja tietämys saatetaan yhteen niin EU:ssa kuin
kansainvälisestikin. 
70.         Teknologian nopean ja
politiikan etenemisvauhdin ohittavan kehityksen esille tuomat uudet ja
kehittyvät asiat, kuten nanomateriaalit, epätavanomaiset energianlähteet,
hiilidioksidin talteenotto ja varastointi sekä sähkömagneettiset aallot,
aiheuttavat riskinhallintahaasteita ja eturistiriitoja sekä synnyttävät
tarpeita ja odotuksia. Tämä puolestaan voi lisätä yleisön huolestumista ja
vihamielisyyttä uusia teknologioita kohtaan. Näin ollen on tarpeen varmistaa
laajempi ja suora yhteiskunnallinen keskustelu siitä, millaisia ympäristölle
aiheutuvia riskejä ja millaista mahdollista vuorovaikutusta olemme valmiit
hyväksymään, kun otetaan huomioon kehittymässä olevia riskejä ja niiden asianmukaisia
käsittelytapoja koskevien tietojen vajavaisuus ja epävarmuus. Systemaattinen
lähestymistapa ympäristöriskien hallintaan parantaa EU:n mahdollisuuksia
tunnistaa teknologian kehitys ja hyödyntää sitä aikaisessa vaiheessa. Se auttaa
myös vakuuttamaan yleisöä.
71.         Ympäristöpolitiikan
tieteellisen perustan parantamiseksi ohjelmalla on varmistettava, että vuoteen
2020 mennessä:
(a)         
politiikan laatijoilla ja yrityksillä on paremmat
edellytykset laatia ja panna täytäntöön ympäristö- ja ilmastopolitiikkoja,
mukaan lukien mittauskustannukset ja hyödyt;
(b)         
tietämyksemme kehittyvistä ympäristö- ja
ilmastoriskeistä sekä kykymme arvioida ja hallita niitä paranevat
merkittävästi;
(c)         
ympäristöpolitiikan tieteellistä perustaa
vahvistetaan.
Tämä edellyttää erityisesti, että
(a)         
EU:n ja jäsenvaltioiden tason tutkimuspyrkimykset
yhteensovitetaan ja ne suunnataan ympäristötietämyksen keskeisten aukkojen,
myös ympäristön kriittisiin pisteisiin liittyvien riskien, poistamiseen;
(b)         
 Riskinhallinnassa sovelletaan systemaattista
lähestymistapaa;
(c)         
 Ilmastonmuutosta koskevien tietojen keräämistä,
hallintaa ja jakamista yksinkertaistetaan, virtaviivaistetaan ja
nykyaikaistetaan.
Ensisijainen tavoite 6:
Varmistetaan investoinnit ympäristöön ja ilmastopolitiikkaan sekä oikea
hinnoittelu
72.         Edellä mainittujen
tavoitteiden saavuttaminen edellyttää, että julkisista ja yksityisistä
lähteistä saatavat investoinnit ovat riittäviä. Useat maat kamppailevat tällä
hetkellä selvitäkseen talous- ja rahoituskriisistä. Talousuudistukset ja
julkisen velan vähentämistarve tarjoavatkin uusia mahdollisuuksia siirtyä
nopeasti resurssitehokkaampaan vähähiiliseen talouteen.
73.         Investointien houkuttelu
tietyille aloille on tällä hetkellä vaikeaa, koska markkinoilta ei saada
hintasignaaleja tai ne ovat vääristyneitä sen takia, että ympäristökustannuksia
ei ole otettu asianmukaisesti huomioon tai että ympäristöä haittaaville
toiminnoille annetaan julkista tukea.
74.         Unionin ja sen jäsenvaltioiden
on luotava oikeat olosuhteet sen varmistamiselle, että ympäristökustannukset
otetaan huomioon riittävässä määrin ja että yksityissektorille lähetetään
oikeat markkinasignaalit ottaen asianmukaisesti huomioon mahdolliset kielteiset
sosiaaliset vaikutukset. Tämä edellyttää saastuttaja maksaa -periaatteen
systemaattisempaa soveltamista. Ympäristön kannalta haitalliset tuet on
lopetettava ja verotusta muutettava niin, että työn verottamista vähennetään ja
saastuttamisen verottamista lisätään. Koska luonnonvarat ovat yhä enenevässä
määrin niukkoja, saattavat niiden omistamiseen tai yksinomaiseen käyttöön
liittyvät taloudelliset hyödyt lisääntyä. Julkiset toimet, joilla varmistetaan,
että tällaiset hyödyt eivät ole liiallisia ja että ympäristökustannukset
otetaan huomioon, johtavat näiden resurssien tehokkaampaan käyttöön ja auttavat
välttämään markkinoiden vääristymistä sekä tuottavat valtiolle tuloja.
Ensisijaisia ympäristö- ja ilmastokysymyksiä käsitellään eurooppalaisen ohjausjakson
puitteissa, jos niillä on merkitystä maakohtaisia suosituksia saaneiden
yksittäisten jäsenvaltioiden kestävän kasvun odotusten osalta. Muita
markkinapohjaisia välineitä, kuten ekosysteemipalveluista perittäviä maksuja,
olisi käytettävä laajemmin EU:n ja kansallisella tasolla kannustamaan
yksityisen sektorin osallistumista ja luonnonvarojen kestävää hallintaa. 
75.         Yksityissektoria, erityisesti
pk-yrityksiä, olisi myös rohkaistava hyödyntämään EU:n uuden rahoituskehyksen
tarjoamia mahdollisuuksia vauhdittaa niiden osallistumista ympäristö- ja
ilmastotavoitteiden saavuttamiseen, erityisesti ekoinnovointitoimintojen ja
uusien teknologioiden käyttöönoton osalta. Julkisen ja yksityisen sektorin yhteisiä
ekoinnovointialoitteita olisi edistettävä eurooppalaisen
innovaatiokumppanuuden, kuten esimerkiksi vesialan eurooppalaisen
innovaatiokumppanuuden[66],
yhteydessä. Innovatiivisia rahoitusvälineitä koskevan uuden kehyksen kautta
olisi helpotettava yksityissektorin mahdollisuuksia rahoittaa
ympäristöinvestointeja, erityisesti luonnon monimuotoisuuteen ja
ilmastonmuutokseen liittyviä investointeja. Euroopan yrityksiä olisi edelleen
kannustettava julkaisemaan taloudellisessa raportoinnissaan enemmän
ympäristötietoja kuin mitä voimassa olevassa EU:n lainsäädännössä säädetään[67]. 
76.         EU:n monivuotista
rahoituskehystä vuosille 2014–2020 koskevissa ehdotuksissaan komissio on
parantanut ympäristö- ja ilmastotavoitteiden sisällyttämistä kaikkiin niihin
EU:n rahoitusvälineisiin, joiden avulla jäsenvaltiot voivat saavuttaa näihin
liittyviä tavoitteita. Se on myös ehdottanut ilmastoon liittyvän rahoituksen
korottamista vähintään 20 prosenttiin koko talousarviosta. Keskeisillä
politiikan osa-alueilla, kuten maataloudessa, komissio ehdottanut ympäristöä
hyödyttävien julkishyödykkeiden ja -palvelujen tuottamisesta viljelijöille
annettavien kannustimien parantamista yhdistämällä ne täydentäviin
ympäristöehtoihin. Jos nämä ehdotukset hyväksytään, EU:n toimintapolitiikkojen
täytäntöönpanoon on riittävästi taloudellisia resursseja ja lisärahoitusta on
käytettävissä ympäristöä ja ilmastonmuutosta koskeviin kysymyksiin. Näin
saadaan paikallisella ja alueellisella tasolla konkreettisia ja johdonmukaisia
hyötyjä.
77.         Tämän valtavirtaistamisen
lisäksi ”yhdennettyjen hankkeiden" sisällyttäminen Life-ohjelmaan
mahdollistaisi sen, että rahoitusta voidaan yhdistää ja suunnata paremmin
ensisijaisiin toimiin strategisemmalla ja kustannustehokkaammalla tavalla
ympäristö- ja ilmastotoimien tukemiseksi. 
78.         Euroopan investointipankille
(EIB) osana vuoden 2012 kasvu- ja työllisyyssopimusta annettu lisäpääoma on
investointien lisärahoituslähde[68].
79.         Vuosia 2007–2013 koskeneelta
ohjelmakaudelta saadut kokemukset osoittavat, että vaikka ympäristötoimia
varten on saatavilla merkittävästi rahoitusta, sen hyödyntäminen kansallisella
ja alueellisella tasolla oli alkuvuosina hyvin epätasaista, mikä mahdollisesti
vaarantaa sovittujen tavoitteiden saavuttamisen. Jotta tämä ei toistuisi, olisi
jäsenvaltioiden sisällytettävä ympäristö- ja ilmastotavoitteensa rahoitusstrategioihinsa
sekä taloudellista, sosiaalista ja alueellista koheesiota koskeviin ohjelmiin,
maaseudun kehittämiseen ja meripolitiikkaan, asetettava etusijalle ympäristö-
ja ilmastotoimiin suunnattavan rahoituksen varhainen käyttö ja vahvistettava
täytäntöönpanoelinten valmiuksia tehdä kustannustehokkaita ja kestäviä
investointeja, jotta voidaan varmistaa riittävä ja tarvittava tuki näiden
alojen investoinneille.
80.         Lisäksi on ollut hankalaa
jäljittää luonnon monimuotoisuuteen ja ilmastoon liittyviä menoja. Näiden
tavoitteiden saavuttamisessa tapahtuneen kehityksen mittaamiseksi olisi
otettava käyttöön OECD:n metodologiaan perustuva seuranta- ja
raportointijärjestelmä (”Rion tunnusmerkit”). Tämä on tärkeää ilmastonmuutosta
ja luonnon monimuotoisuutta koskeviin monenvälisiin sopimuksiin liittyvien EU:n
pyrkimysten vuoksi. Tässä yhteydessä EU osallistuu Rio+20-huippukokouksessa
käynnistettyyn hallitustenväliseen prosessiin, jossa arvioidaan
rahoitustarpeita ja ehdotetaan vaihtoehtoisia tehokkaita kestävän kehityksen
rahoitusstrategioita.
81.         Talouden kehityksen
seuraamiseksi olisi edelleen kehitettävä indikaattoreita, joilla täydennetään
BKT:ta ja jotka menevät sitä pidemmälle. Avoimien ja kestävien investointien
varmistaminen riippuu ympäristöhyödykkeiden asianmukaisesta arvottamisesta.
Toimintapoliittisten ja investointipäätösten tekemisen perustaksi on pyrittävä
mittaamaan ekosysteemiemme arvo ja niiden heikentymisen aiheuttamat
kustannukset. Lisäksi tarvitaan tähän liittyviä kannustimia. Lisäksi on
tehostettava työtä ympäristötilinpitojärjestelmän kehittämiseksi.
Ympäristötilinpitoon sisältyisi luonnonvaroja ja ekosysteemipalveluja koskeva
fyysinen ja rahatilinpito. Tämä tukee Rio+20-huippukokouksen päätelmiä. Niissä
tunnustettiin, että on tarpeen mitata hyvinvointia ja kestävyyttä BKT:tä
laajemmin. 
82.         Jotta voitaisiin varmistaa
investoinnit ympäristö- ja ilmastopolitiikkaan ja saada hinnat oikealle tasolle,
on ohjelmalla varmistettava, että vuoteen 2020 mennessä:
(a)         
ympäristö- ja ilmastopoliittiset tavoitteet
saavutetaan kustannustehokkaasti ja riittävä rahoitus on turvattu;
(b)         
yksityissektorin rahoitus ympäristö- ja
ilmastomenoihin on lisääntynyt.
Tämä edellyttää erityisesti, että
(a)         
ympäristölle haitalliset tuet poistetaan
vaiheittain ja markkinapohjaisten välineiden, kuten verotuksen, hinnoittelun ja
käyttömaksujen, käyttöä lisätään sekä laajennetaan ympäristöhyödykkeiden ja
palvelujen markkinoita ottaen asianmukaisesti huomioon mahdolliset kielteiset
sosiaaliset vaikutukset;
(b)         
innovatiivisten rahoitusvälineiden käyttöä ja
ekoinnovoinnin rahoitusta helpotetaan;
(c)         
ensisijaisia ympäristö- ja ilmastokysymyksiä
käsitellään riittävässä määrin taloudellista, sosiaalista ja alueellista
koheesiota koskevissa politiikoissa;
(d)         
erityiset toimet, joilla varmistetaan
ympäristötoimiin käytettävissä olevan rahoituksen täysimääräinen ja tehokas
käyttö, kuten unionin monivuotisen rahoituskehyksen 2014–2020 puitteissa
saatavilla olevan rahoituksen varhainen hyödyntäminen ja se, että unionin
talousarviosta varataan 20 prosenttia ilmastonmuutoksen hillitsemiseen ja sen
vaikutuksiin sopeutumiseen valtavirtaistamalla ilmastotoimet ja perustamalla
rahoitus selkeisiin vertailuarvoihin, tavoitteisiin, seurantaan ja
raportointiin;
(e)         
kehitetään vuoteen 2014 mennessä järjestelmä, jolla
raportoidaan ympäristöön, erityisesti ilmastonmuutokseen ja luonnon
monimuotoisuuteen, liittyvät menot ja seurataan niitä, ja sovelletaan tätä
järjestelmää.
(f)           
ympäristöön ja ilmastoon liittyvät kysymykset
sisällytetään eurooppalaiseen ohjausjaksoon, jos se on tarpeen yksittäisten
jäsenvaltioiden kestävää kasvua koskevien odotusten kannalta ja asianmukaista
maakohtaisten suositusten vuoksi;
(g)         
kehitetään ja sovelletaan vaihtoehtoisia
indikaattoreita, jotka täydentävät BKT:ta ja menevät sitä pidemmälle
edistymisemme kestävyyden seuraamisessa. Lisäksi jatketaan työtä taloudellisten
indikaattoreiden sisällyttämiseksi ympäristö- ja sosiaalisiin indikaattoreihin,
mukaan lukien luonnonvaratilinpitoon.
Ensisijainen tavoite 7: Parannetaan
ympäristönäkökohtien sisällyttämistä muuhun politiikkaan sekä politiikkojen johdonmukaisuutta
83.         Vaikka ympäristönsuojelun
sisällyttäminen muihin EU:n toimintapolitiikkoihin ja toimintoihin on ollut
kirjattuna unionin perussopimukseen jo vuodesta 1997, Euroopan ympäristön tila
kokonaisuudessaan osoittaa, että vaikka kehitys on joillakin aloilla ollut
kunnioitettavaa, kaikkia kielteisiä suuntauksia ei kuitenkaan ole pystytty
kääntämään. Useiden tämän ohjelman ensisijaisten tavoitteiden saavuttaminen
edellyttää vielä syvempää ympäristö- ja ilmastonäkökohtien sisällyttämistä
muihin politiikan osa-alueisiin sekä yhdenmukaisempia ja yhtenäisempiä
toimintapoliittisia lähestymistapoja, joista saadaan monenkertaisia hyötyjä.
Tämän pitäisi auttaa varmistamaan, että vaikeita kompromisseja käsitellään jo
varhaisessa vaiheessa eikä vasta täytäntöönpanon yhteydessä ja että sellaisia
vaikutuksia, joita ei voida välttää, yritetään hillitä tehokkaammin.
Strategista ympäristövaikutusten arviointia koskeva direktiivi[69] ja ympäristövaikutusten
arviointia koskeva direktiivi[70]
ovat, jos niitä sovelletaan asianmukaisesti, tehokkaita välineitä sen
varmistamiseksi, että ympäristönsuojeluvaatimukset sisällytetään niin
suunnitelmiin ja ohjelmiin kuin hankkeisiinkin. Paikallisilla ja alueellisilla
viranomaisilla, jotka ovat yleensä vastuussa maa- ja merialueiden käyttöä
koskevista päätöksistä, on erityisen merkittävä tehtävä arvioitaessa
ympäristövaikutuksia ja suojeltaessa, säilytettäessä ja parannettaessa
luonnonvaroja sekä pyrittäessä parantamaan ilmastonmuutoksen vaikutusten ja luonnonkatastrofien
sietokykyä.
84.         Energia- ja
liikenneverkostojen, myös offshore-infrastruktuurin, suunnitellun laajennuksen
on oltava yhteensopiva luonnonsuojelun ja ilmastonmuutokseen sopeutumisen
tarpeiden ja velvoitteiden kanssa. Vihreän infrastruktuurin sisällyttämisellä
näihin suunnitelmiin ja ohjelmiin voidaan välttää luontotyyppien
pirstaloituminen ja säilyttää tai ennallistaa ekologisia yhteyksiä, parantaa
ekosysteemin vastustuskykyä ja varmistaa näin ekosysteemipalvelujen saatavuus,
mukaan luettuna hiilidioksidin talteenotto ja ilmastonmuutoksen vaikutuksiin sopeutuminen,
ja tarjota samalla ihmisille terveempiä ympäristöjä ja virkistysalueita.
85.         Tähän ohjelmaan sisältyy
useita ensisijaisia tavoitteita, jotka on suunniteltu parantamaan politiikkojen
yhdentämistä. Komissio on sisällyttänyt yhteisen maatalouspolitiikan, yhteisen
kalastuspolitiikan, Euroopan laajuisten verkkojen ja koheesiopolitiikan
uudistusehdotuksiin toimenpiteitä, joilla edistetään edelleen
ympäristökysymysten ja kestävän kehityksen sisällyttämistä muihin politiikan
osa-alueisiin. Jotta tämä ohjelma voisi onnistua, näillä politiikoilla olisi
edelleen vaikutettava siihen, että ympäristöön liittyvät tavoitteet
saavutetaan. Vastaavasti ensisijaisesti ympäristön parantamiseen tähtäävät toimet
olisi suunniteltava niin, että ne hyödyttävät aina kun se on mahdollista myös
muita toimintapolitiikkoja. Esimerkiksi ekosysteemien ennallistamiseen
liittyvät toimet voidaan suunnata hyödyttämään luontotyyppejä ja lajeja sekä
hiilidioksidin talteenottoon, samalla kun niillä parannetaan useille talouden
sektoreille merkittävien ekosysteemipalvelujen tarjontaa, kuten pölyttämistä
tai veden puhdistusta maatalouden tarpeisiin, tai vihreiden työpaikkojen
luomista.
86.         Jotta voidaan parantaa ympäristöpolitiikan
sisällyttämistä muihin politiikan osa-alueisiin sekä toimintapolitiikkojen
johdonmukaisuutta ohjelmalla on varmistettava, että vuoteen 2020 mennessä:
(a)         
EU:n ja jäsenvaltioiden tason alakohtaisia
politiikkoja kehitetään ja pannaan täytäntöön niin, että niillä tuetaan asiaa
koskevien ympäristö- ja ilmastotavoitteiden saavuttamista.
Tämä edellyttää erityisesti, että
(a)         
 ympäristöön ja ilmastoon liittyvät täydentävät
ehdot ja kannustimet sisällytetään EU:n ja jäsenvaltion tason poliittisiin
aloitteisiin, mukaan lukien voimassa olevien politiikkojen tarkistukset ja uudistukset
sekä uudet aloitteet;
(b)         
 EU:n ja jäsenvaltion tasolla suoritetaan
systemaattisesti ennakkotarkastuksia poliittisten aloitteiden ympäristöön
liittyvistä, sosiaalisista ja taloudellisista vaikutuksista niiden
johdonmukaisuuden ja tehokkuuden varmistamiseksi.
PAIKALLISIIN, ALUEELLISIIN JA MAAILMANLAAJUISIIN HAASTEISIIN
VASTAAMINEN
Ensisijainen tavoite 8: Parannetaan
kestävyyttä unionin kaupungeissa
87.         EU on tiheään asuttu ja
vuoteen 2020 mennessä 80 prosenttia EU:n väestöstä asuu todennäköisesti
kaupungeissa tai kaupunkien lähiympäristöissä. Kaupunkiympäristön tila
vaikuttaa suoraan elämänlaatuun. Kaupunkien vaikutukset ulottuvat pitkälle
niiden fyysisten rajojen yli, koska ne ovat voimakkaasti riippuvaisia
kaupunkien lähiympäristöistä sekä maaseudusta ruuan, energian, tilan ja
resurssien tarpeen tyydyttämiseksi sekä jätteiden sijoituspaikkoina.
88.         Useimmilla kaupungeilla on
samantyyppisiä ympäristöongelmia, kuten huono ilmanlaatu, korkea melutaso,
kasvihuonekaasupäästöt, veden niukkuus, tulvat ja myrskyt, saastuneet
maa-alueet, hylätyt teollisuusalueet ja jäte. Samaan aikaan EU:n kaupungit ovat
kaupunkikestävyyden uranuurtajia ja usein ympäristöhaasteiden innovatiivisten
ratkaisujen pioneereja[71].
Jatkuvasti kasvava määrä Euroopan kaupunkeja on asettanut ympäristön
kestävyyden kaupunkikehitysstregioidensa keskiöön.
89.         EU:n kansalaiset, asuivatpa he
sitten kaupungissa tai maaseudulla, hyötyvät useista kaupunkialueiden kestävän
kehityksen tukemiseen liittyvistä EU:n toimintapolitiikoista ja aloitteista.
Tämä edellyttää kuitenkin toimivaa ja tehokasta yhteensovittamista hallinnon
eri tasoilla ja hallinnollisten rajojen ylitse. Alueelliset ja paikalliset
viranomaiset on otettava järjestelmällisesti mukaan kaupunkiympäristön laatuun
vaikuttavien politiikkojen suunnitteluun, muotoiluun ja kehittämiseen. Yhteisen
strategiakehyksen puitteissa seuraavalle rahoituskaudelle esitetyt kansallisen
ja alueellisen tason tehostetut yhteensovittamismenetelmät ja kaupunkialueiden
kehitysfoorumi[72]
edistäisivät tämän varmistamista, kuten myös se, että sidosryhmät ja yleisö
otetaan laajemmin mukaan heitä koskevaan päätöksentekoon. Paikalliset ja
alueelliset viranomaiset hyötyvät myös sellaisten välineiden kehittämisestä edelleen,
joilla virtaviivaistetaan ympäristötiedon keräämistä ja hallintaa ja
helpotetaan tietojen ja parhaiden käytänteiden vaihtoa, sekä pyrkimyksistä
parantaa ympäristölainsäädännön täytäntöönpanoa unionin, kansallisella ja
paikallisella tasolla[73].
Tämä on Rio+20-huippukokouksessa tehdyn sitoumuksen mukaista. Huippukokouksessa
sitouduttiin edistämään yhdennettyä lähestymistapaa kestävien kaupunkien ja
taajamien suunnittelussa, rakentamisessa ja hoidossa. Yhdennettyjen
lähestymistapojen soveltaminen kaupunkialueiden suunnittelussa, jossa pitkän
aikavälin ympäristönäkökohdat otetaan täysimääräisesti huomioon taloudellisten
ja sosiaalisten haasteiden lisäksi, ovat oleellisia varmistettaessa, että
kaupungit ovat kestäviä, tehokkaita ja terveellisiä paikkoja elää ja
työskennellä.
90.         EU:n olisi edelleen
edistettävä ja tarvittaessa laajennettava nykyisiä aloitteita, jotka tukevat
innovointia ja parhaita käytänteitä kaupungeissa, kaupunkien välistä
verkostoitumista ja tietojenvaihtoa ja jotka rohkaisevat kaupunkeja esittelemään
edelläkävijyyttään kestävässä kaupunkisuunnittelussa[74]. EU:n toimielinten ja
jäsenvaltioiden olisi helpotettava ja rohkaistava koheesiopolitiikan ja muiden
rahastojen puitteissa käytettävissä olevan EU-rahoituksen hyödyntämistä
kaupunkien tukemiseksi niiden pyrkimyksissä edistää kestävää kaupunkikehitystä,
lisätä tietoisuutta ja rohkaista paikallisia toimijoita osallistumaan[75]. Kaupunkeja koskevien
kestävyyskriteereiden kehittäminen ja niistä sopiminen tarjoaisi yhteisen
vertailupohjan tällaisille aloitteille ja edistäisi johdonmukaisen ja
yhdennetyn lähestymistavan soveltamista kaupunkisuunnittelussa.
91.         EU:n kaupunkien kestävyyden
parantamiseksi ohjelmalla olisi varmistettava, että vuoteen 2020 mennessä:
(a)         
suurin osa EU:n kaupungeista panee täytäntöön
kestäviä kaupunkisuunnittelupolitiikkoja.
Tämä edellyttää erityisesti, että
(a)         
määritellään ja sovitaan taloudelliset ja
sosiaaliset vaikutukset huomioon ottaen kaupunkien ympäristönsuojeluntason
arviointiperusteet;
(b)         
varmistetaan, että kaupungeilla on tietoa
kaupunkien kestävyyden parantamistoimiin käytettävissä olevasta rahoituksesta. 
Ensisijainen tavoite 9: Parannetaan
EU:n tehokkuutta alueellisten ja maailmanlaajuisten ympäristö- ja
ilmastohaasteiden ratkaisemisessa
92.         Ympäristön kestävyys on
avainasemassa köyhyyden vähentämisessä sekä hyvinvoinnin ja talouskasvun
varmistamisessa[76].
Rio+20-huippukokouksessa maailman johtajat uusivat sitoumuksensa kestävään
kehitykseen ja tunnustivat, että osallistava vihreä talous on merkittävä väline
kestävän kehityksen saavuttamisessa ja että terveellä ympäristöllä on erittäin
tärkeä rooli varmistettaessa elintarvikkeiden saanti sekä vähennettäessä
köyhyyttä. Väestö kasvaa yhä kaupungistuvammassa maailmassa, joten näihin
haasteisiin kuuluvat myös veteen, meriin, kestävään maaperään ja ekosysteemien
hoitoon, resurssitehokkuuteen (erityisesti jäte), kestävään energiaan sekä
ilmastonmuutokseen liittyvien toimien tarve, kuten myös fossiilisille
polttoaineille annettavien tukien vaiheittainen poistaminen. Haasteita on käsiteltävä
räätälöityjen lähestymistapojen avulla paikallisella, kansallisella tai unionin
tasolla. Lisäksi on sitouduttava kansainvälisiin pyrkimyksiin maailmanlaajuisen
kestävän kehityksen takaavien ratkaisujen löytämiseksi.
93.         Rio+20-huippukokouksen tulokset
on otettava huomioon unionin ja sen jäsenvaltioiden sisä- ja ulkopoliittisissa
prioriteeteissa. Unionin olisi myös tuettava korkean tason poliittisen foorumin
perustamista. Se korvaisi vähitellen kestävän kehityksen komission ja seuraisi
Rio+20-huippukokouksen tulosten täytäntöönpanoa. 
94.         Useat tässä ohjelmassa
asetetuista ensisijaisista tavoitteista voidaan saavuttaa täysimääräisesti vain
osana maailmanlaajuisia toimia ja yhteistyössä kumppanuusmaiden kanssa. Tästä
syystä unionin ja sen jäsenvaltioiden olisi osallistuttava asiaa koskeviin
kansainvälisiin, alueellisiin ja kahdenvälisiin prosesseihin vahvalla,
keskittyneellä, yhtenäisellä ja johdonmukaisella tavalla. Niiden olisi edelleen
edistettävä tehokasta ja sääntöihin perustuvaa kehystä maailmanlaajuiselle
ympäristöpolitiikalle. Sen tukena olisi oltava tehokkaampi ja strategisempi
lähestymistapa, jossa kahdenväliset ja poliittiset dialogit ja yhteistyö
suunnataan unionin strategisiin kumppaneihin[77],
ehdokas- ja naapurimaihin, sekä kehitysmaihin, ja johon olisi varattu riittävä
rahoitus.
95.         Tämän ohjelman aikajänne
vastaa kansainvälisen ilmasto-, biodiversiteetti- ja kemikaalipolitiikan
tärkeimpiä vaiheita. Jotta maapallon keskilämpötilan nousu ei ylittäisi kahden
celsiusasteen kattoa, on kasvihuonekaasupäästöjä leikattava vähintään 50
prosentilla vuoden 1990 tasoista vuoteen 2050 mennessä. Kuitenkin UNFCCC:n
osapuolet ovat onnistuneet vähentämään päästöjä vain puolet siitä määrästä,
joka piti vähentää vuoteen 2020 mennessä[78].
Ilmastonmuutosta tuskin saadaan hillittyä ilman päättäväisiä maailmanlaajuisia
toimia. Jopa parhaassa mahdollisessa tilanteessa maat kohtaavat jatkossa
entistä enemmän ilmastonmuutoksen vaikutuksia, koska kasvihuonekaasupäästöt
ovat ennätysmäisen suuret. Niiden on siis laadittava strategioita
ilmastonmuutokseen sopeutumisesta. Durbanin toimintaohjelman puitteissa on
tarkoitus sopia vuoteen 2015 mennessä on tarkoitus sopia kaikkiin maihin
sovellettavasta kattavasta ja määrätietoisesta sopimuksesta, jonka
täytäntöönpano alkaa vuonna 2020. EU on etupainotteisesti sitoutunut tähän
prosessiin ja käy esimerkiksi keskusteluja siitä, miten nykyisten
päästövähennyssitoumusten suurusero kehittyneiden maiden ja kehitysmaiden
välillä poistetaan, ja siitä, mitä toimia tarvitaan, jotta päästöt pysyvät
sellaisena, että kahden celsiusasteen tavoitteessa pysytään.
Rio+20-huippukokouksen seurannan olisi myös edistettävä
kasvihuonekaasupäästöjen vähentämistä ja siten taistelua ilmastonmuutosta
vastaan. Samaan aikaan EU:n olisi pyrittävä luomaan ja tiivistämään edelleen
ilmastonmuutoskumppanuuksia strategisten kumppaneiden kanssa ja toteutettava
uusia toimia ympäristö- ja ilmastonäkökohtien valtavirtaistamiseksi kehityspolitiikkansa
kanssa.
96.         Biologista monimuotoisuutta
koskevan yleissopimuksen (CBD) maailmanlaajuiset tavoitteet[79] on saavutettava vuoteen 2020
mennessä, jotta maailmanlaajuinen biodiversiteetin häviäminen voidaan pysäyttää
ja lopulta kääntää sen suunta. EU osallistuu oman osuutensa mukaisesti näihin
pyrkimyksiin. EU aikoo saavuttaa tavoitteen, jonka mukaan kehitysmaille
suunnattava biodiversiteettirahoitus on kaksinkertaistettava vuoteen 2015
mennessä ja saavutettu taso ylläpidettävä vuoteen 2020 saakka[80]. Kemikaalien aiheuttamien
riskien hallinnan osalta on jo asetettu maailmanlaajuinen tavoite vuodelle
2020. EU jatkaa aktiivista ja rakentavaa rooliaan näiden prosessien
tavoitteiden saavuttamiseksi.
97.         EU on kattavasti mukana
monenvälisissä ympäristösopimuksissa, vaikka useat jäsenvaltiot eivät vielä
olekaan ratifioineet keskeisiä sopimuksia. Tämä vaarantaa EU:n uskottavuutta
näitä sopimuksia koskevissa neuvotteluissa. Jäsenvaltioiden ja EU:n olisi
varmistettava, että kaikki niiden allekirjoittamat ympäristösopimukset myös
ratifioidaan mahdollisimman nopeasti.
98.         EU:n olisi myös hyödynnettävä
asemaansa yhtenä maailman suurimmista markkinoista sellaisten politiikkojen ja
lähestymistapojen edistämiseksi, jotka vähentävät maapallon luonnonvaroille
aiheutuvia paineita. Tämä voidaan toteuttaa muuttamalla tuotanto- ja
kulutustapoja sekä varmistamalla, että kauppa- ja sisämarkkinapolitiikat
tukevat ympäristö- ja ilmastotavoitteiden saavuttamista ja sisältävä
kannustimia, jotka saavat muut maat parantamaan ympäristösääntelyn kehystään ja
normejaan sekä panemaan ne täytäntöön. EU edistää edelleen kestävää kehitystä neuvottelemalla
kansainvälisiin kauppasopimuksiinsa sisältyvistä tätä koskevista säännöksistä
ja panemalla ne täytäntöön. EU:n olisi myös harkittava muita
toimintapoliittisia vaihtoehtoja, joilla voitaisiin vähentää vaikutuksia, joita
EU:n kulutus aiheuttaa ympäristölle muissa kuin EU-maissa. Esimerkkejä
tällaisista toimintavaihtoehdoista ovat metsälainsäädännön noudattamiseen,
metsähallintoon ja puukauppaan (FLEGT) liittyvät kumppanuudet, joiden
puitteissa on luotu kehys sen varmistamiseksi, että EU:hun tuodaan
kumppanimaista ainoastaan laillisesti korjattua puutavaraa.
99.         EU:n olisi edelleen edistettävä
ympäristön kannalta vastuullisia liiketoimintakäytänteitä. Yritysten
sosiaalista vastuuta koskevassa aloitteessa[81]
velvoitetaan listatut ja suuret listaamattomat yhtiöt, jotka harjoittavat
kaivannaisteollisuutta tai aarniometsien hakkaamista raportoimaan
viranomaisille suorittamansa maksut. Tämä lisää avoimuutta ja vastuullisuutta
luonnonvarojen hyödyntämisen osalta. EU on markkinajohtaja ympäristöhyödykkeiden
ja -palvelujen tarjonnassa, joten sen olisi edistettävä maailmanlaajuisten
vihreiden standardeiden hyväksymistä, ympäristöhyödykkeiden ja -palvelujen
vapaakauppaa, ympäristöä ja ilmastoa säästävien teknologioiden käytön
lisäämistä, investointien sekä teollis- ja tekijänoikeuksien suojaa ja
parhaiden käytänteiden vaihtamista kansainvälisellä tasolla.
100.       Jotta voitaisiin lisätä EU:n
tehokkuutta alueellisten ja maailmanlaajuisten ympäristö- ja ilmastohaasteiden
käsittelyssä, ohjelmalla on varmistettava, että vuoteen 2020 mennessä:
(a)         
Rio+20-huippukokouksen tulokset sisällytetään
täysimääräisesti EU:n ulkosuhteiden politiikkaan ja EU osallistuu tehokkaasti
maailmanlaajuisiin toimiin sovittujen sitoumusten, mukaan luettuina Rion
yleissopimusten sitoumukset, täyttämiseksi;
(b)         
EU tukee tehokkaasti kansallisia, alueellisia ja
kansainvälisiä pyrkimyksiä, joilla vastataan ympäristö- ja ilmastohaasteisiin
ja varmistetaan kestävä kehitys;
(c)         
EU:n kulutuksen vaikutus ympäristöön sen rajojen
ulkopuolella on vähentynyt.
Tämä edellyttää erityisesti, että
(a)         
työskennellään kestävän kehityksen tavoitteiden
hyväksymiseksi. Niille pitäisi asettaa seuraavia edellytyksiä: a) ne koskevat osallistavan
vihreän talouden ensisijaisia alueita ja laajempia kestävän kehityksen tavoitteita,
kuten energiaa, vettä, elintarviketurvallisuutta, meriä ja kestävää tuotantoa
ja kulutusta, sekä monialaisia asioita, kuten oikeudenmukaisuutta, sosiaalista
osallisuutta, ihmisarvoista työtä, oikeusvaltiota sekä hyvää hallintoa; b) ne
ovat yleisesti sovellettavissa ja kattavat kaikki kestävän kehityksen kolme
alaa; c) niitä arvioidaan ja niihin on liitetty indikaattoreita ja d) ne ovat
yhdenmukaisia vuoden 2015 jälkeistä kautta koskevan kehityspolitiikan kehyksen
kanssa ja niillä tuetaan ilmastotoimia;
(b)         
tehostetaan YK:n rakennetta kestävän kehityksen
osalta vahvistamalla UNEPia Rio+20-huippukokouksen tulosten mukaisesti ja
pyritään siihen, että siitä tulee YK:n erityisjärjestö, ja tukemalla käynnissä
olevia toimia monenvälisten sopimusten välisten synergioiden tehostamiseksi;
(c)         
vahvistetaan eri rahoituslähteiden, kuten
verotuksen, omien varojen käyttöönoton, yksityisten investointien sekä uusien
ja innovatiivisten rahoituslähteiden vaikutusta ja kehitetään vaihtoehtoja,
joiden avulla kehitysapu toimisi vipuvaikutuksena näille muille
rahoituslähteille osana Riossa laadittua kestävän kehityksen
rahoitusstrategiaa, sekä EU:n omissa politiikoissa, kuten ilmasto- ja
biodiversiteettirahoitusta koskevissa kansainvälisissä sitoumuksissa;
(d)         
otetaan kumppanimaat mukaan strategisemmalla
tavalla. Tässä yhteydessä olisi keskityttävä yhteistyöhön: 1) strategisten
kumppaneiden kanssa, jotta voitaisiin edistää parhaita käytänteitä kotimaisessa
ympäristöpolitiikassa ja lainsäädännössä ja lähentyä monenvälisissä
ympäristöneuvotteluissa; 2) Euroopan naapuruuspolitiikan soveltamisalaan
kuuluvien maiden kanssa, jotta voidaan lähentää niiden lainsäädäntöä EU:n
keskeisten ympäristö- ja ilmastosäädösten kanssa ja jotta voitaisiin vahvistaa
yhteistyötä alueellisten ympäristö- ja ilmastohaasteiden käsittelemiseksi; 3)
kehitysmaiden kanssa, jotta voitaisiin tukea niiden pyrkimyksiä suojella
luontoa, taistella ilmastonmuutosta vastaan ja vähentää luonnonkatastrofeja
sekä panna täytäntöön kansainväliset ympäristösitoumukset osana köyhyyden
vähentämiseen ja kestävään kehitykseen liittyviä toimia;
(e)         
osallistutaan monenvälisiin ympäristöprosesseihin,
kuten UNFCCC:hen, CBD:hen ja kemikaaleja käsitteleviin yleissopimuksiin, sekä
toimintaan muilla foorumeilla, kuten Kansainvälisen ilmailujärjestön ja
Kansainvälisen merenkulkujärjestön toimiin yhdenmukaisemmalla, ennakoivammalla
ja tehokkaammalla tavalla sen varmistamiseksi, että voidaan sopia vuotta 2020
koskevien sitoumusten täyttämisestä EU:n ja maailmanlaajuisella tasolla, ja
vuoden 2020 jälkeen toteutettavista kansainvälisistä toimista; 
(f)           
ratifioidaan kaikki keskeiset ympäristösopimukset
hyvissä ajoin ennen vuotta 2020;
(g)         
arvioidaan elintarvikkeiden ja muiden hyödykkeiden
kulutuksesta EU:ssa aiheutuvia ympäristövaikutuksia maailmanlaajuisesti sekä mahdollisia
tähän liittyviä toimia.
SAAVUTETUN KEHITYKSEN SEURAAMINEN
101.       Komissio varmistaa, että
ohjelman täytäntöönpanoa seurataan 
Eurooppa 2020 -strategian säännöllisen seurantaprosessin puitteissa. Ohjelma
arvioidaan ennen vuotta 2020 erityisesti Euroopan ympäristökeskuksen Ympäristön
tila -raportin perusteella.
102.       Ensisijaisten tavoitteiden
saavuttamisessa tapahtuneen kehityksen seurannassa käytettäviä indikaattoreita
ovat Euroopan ympäristökeskuksen ympäristön tilan seurannassa käyttämät
indikaattorit sekä ne, joilla seurataan nykyisten ympäristö- ja
ilmastotavoitteiden sekä voimassa olevan ympäristö- ja ilmastolainsäädännön
täytäntöönpanoa, mukaan lukien ilmasto- ja energiatavoitteet, luonnon
monimuotoisuutta koskevat tavoitteet ja resurssitehokkuuden virstanpylväät.
Muita indikaattoreita, joilla mitataan Euroopan talouden ja yhteiskunnan
resurssitehokkuuden kehittymistä ja sen vaikutusta vaurauteen ja hyvinvointiin,
kehitetään yhteistyössä sidosryhmien kanssa resurssitehokasta Eurooppaa
koskevan etenemissuunnitelman puitteissa.
[1]               EUVL C… , …, s…
[2]               EUVL C… , …, s…
[3]               KOM(2010) 2020, (EUVL C 88, 19.3.2011) ja EUCO 13/10.
[4]               KOM(2010) 2020, EUVL C 88, 19.3.2011.
[5]               Asetus N:o 443/2009/EY, direktiivi 2009/28/EY,
direktiivi 2009/29/EY, direktiivi 2009/30/EY, direktiivi 2009/31/EY ja päätös
N:o 406/2009/EY, EUVL L 140, 5.6.2009.
[6]               KOM(2011) 112, EUVL C 140, 11.05.2011.
[7]               KOM (2011) 244, EUVL C 264, 8.9.2011.
[8]               KOM (2011) 571, EUVL C 37, 10.2.2012.
[9]               KOM (2010) 546, EUVL C 121, 19.4.2011.
[10]             Eurooppa-neuvosto, 8. ja 9. maaliskuuta 2007.
[11]             EUCO 7/10. neuvoston päätelmät 7536/10; KOM(2011) 244.
[12]             Direktiivi 2000/60/EY, EUVL L 327, 22.12.2000.
[13]             Direktiivi 2008/56/EY, EUVL L 164, 25.6.2008.
[14]             Päätös N:o 1600/2002/EY, EYVL L 242, 10.8.2002; direktiivi
2008/50/EY, EUVL L 152, 11.06.2008.
[15]             Päätös N:o 1600/2002/EY, EYVL L 242, 10.8.2002;
Johannesburgin toimintasuunnitelman tavoitteet (WSSD 2002).
[16]             Direktiivi 2008/98/EY, EUVL L 312, 22.11.2008.
[17]             Neuvoston päätelmät, 11. kesäkuuta 2012; KOM(2011) 571.
[18]             YK:n yleiskokouksen päätöslauselma A/RES/66/288.
[19]             KOM (2010) 543, EUVL C 121, 19.4.2011.
[20]             KOM (2010) 543, EUVL C 121, 19.4.2011.
[21]             The economic benefits of environmental policy (IES,
Vrije Universiteit Amsterdam, 2009); COM(2012) 173; Implementing EU legislation
for Green Growth (BIO Intelligence Service 2011).
[22]             Direktiivi 92/43/EY, EYVL L 206, 22.7.1992.
[23]             SEC(2011) 1067; The European Environment — State and
Outlook 2010: Assessment of Global Megatrends (EEA, 2010).
[24]             UN Secretary-General’s High-Level Panel on Global
Sustainability report ‘Resilient People, Resilient Planet: A future worth
choosing’, 2012.
[25]             On määritetty maapallon sietokyvyn rajat, joiden
ylittäminen voisi johtaa peruuttamattomiin muutoksiin ja mahdollisesti
tuhoisiin vaikutuksiin; kyseiset rajat liittyvät muun muassa
ilmastonmuutokseen, luonnon monimuotoisuuden häviämiseen, makean veden käyttöön
maailmanlaajuisesti, merien happamoitumiseen, typen ja fosforin kulkuihin ja
maankäytön muutoksiin (Ecology and Society, Vol. 14, No 2, 2009).
[26]             Environmental Outlook to 2050 (OECD 2012).
[27]             KOM (2011) 244, EUVL C 264, 8.9.2011.
[28]             KOM (2011) 571, EUVL C 37, 10.2.2012.
[29]             KOM (2011) 112, EUVL C 140, 11.5.2011.
[30]             KOM (2011) 885, EUVL C 102, 5.4.2012.
[31]             KOM (2011) 144, EUVL C 140, 11.5.2011.
[32]             YK:n yleiskokouksen päätöslauselma 66/288.
[33]             Direktiivi 2000/60/EY, EYVL L 327, 22.12.2000.
[34]             Direktiivi 2008/56/EY, EUVL L 164, 25.6.2008.
[35]             Direktiivi 2008/50/EY, EUVL L 152, 11.6.2008, ja
direktiivi 2004/107/EY, EUVL L 23, 26.1.2005.
[36]             Direktiivi
2009/147/EY, EUVL L 20, 26.1.2010, ja direktiivi 92/43/EY, EYVL L 206,
22.7.1992.
[37]             EEA Technical Report 12/2010.
[38]             KOM(2011) 244, EUVL C 264, 8.9.2011.
[39]             COM(2012) 673.
[40]             KOM (2011) 625, EUVL C 37, 10.2.2012.
[41]             KOM (2011) 144, EUVL C 140, 11.5.2011.
[42]             Ehdotus direktiiviksi maaperän suojelun puitteista ja
direktiivin 2004/35/EY muuttamisesta, KOM(2006) 232, EUVL C 332, 30.12.2006.
[43]             KOM (2011) 571, EUVL C 37, 10.2.2012.
[44]             KOM (2011) 112, EUVL C 140, 11.5.2011.
[45]             Fostering Innovation for Green Growth (OECD 2011) ja
The Eco-Innovation Gap: An economic opportunity for business (EIO 2012).
[46]             COM(2012)173, ei vielä julkaistu EUVL:ssä.
[47]             EU:n ekoteollisuuden ala työllisti noin 2,7 miljoonaa
ihmistä vuonna 2008, ja vuoden 2012 osalta tämä luku voisi olla noin 3,4
miljoonaa. (Ecorys, 2012)
[48]             KOM (2011) 899, EUVL C 102, 5.4.2012.
[49]             The
impact of renewable energy policy on economic growth and employment in the EU
(Employ-RES 2009).
[50]                    Ekologista suunnittelua,
energiamerkintöjä, ympäristömerkkiä, EMAS-järjestelmää ja sopimattomia
kaupallisia menettelyjä koskevaa lainsäädäntöä on määrä tarkistaa ennen vuotta
2015.
[51]             KOM (2011) 899, EUVL C 102, 5.4.2012.
[52]             Vuosittainen elintarvikkeiden hävikki EU:ssa on noin 89
miljoonaa tonnia, mikä vastaa 179 kiloa henkeä kohti (BIO Intelligence Service
2010). Asumisen ja infrastruktuurin yhteenlasketut vaikutukset vastaavat noin
15–30 prosenttia kaikista kulutukseen liittyvistä ympäristöpaineista Euroopassa
ja niistä aiheutuu noin 2,5 CO2-ekvivalenttitonnia henkeä kohti
vuosittain (SEC(2011) 1067).
[53]             Asetus (EY) N:o 106/2008, EUVL L 39, 13.2.2008; direktiivi
2009/33/EY, EUVL L 120, 15.5.2009 ja uusi energiatehokkuusdirektiivi
2012/27/EU, EUVL L 315, 14.11.2012.
[54]             Esimerkiksi soveltamalla EU:n jätelainsäädäntöä
säästettäisiin 72 miljardia euroa vuodessa, nostettaisiin EU:n jätehuolto- ja
kierrätysalan vuotuista liikevaihtoa 42 miljardilla eurolla ja luotaisiin yli
400 000 työpaikkaa vuoteen 2020 mennessä. 
[55]             Direktiivi 2008/98/EY, EUVL L 312, 22.11.2008.
[56]             COM(2012) 673.
[57]             Erityiseurobarometri 365 (2011).
[58]             EEA, The European environment – state and outlook
2010 ( ’SOER 2010’).
[59]             SOER 2010.
[60]             The costs of not implementing the environmental
acquis (COWI), 2011.
[61]             COM(2012) 95, EUVL C 171, 16.6.2012.
[62]             KOM(2008) 773, EUVL C 76, 25.3.2010.
[63]             KOM(2008) 46, EUVL C 118, 15.5.2008.
[64]             Direktiivi 2007/2/EY Euroopan
yhteisön paikkatietoinfrastruktuurin (INSPIRE) perustamisesta, EUVL L 108,
25.4.2007 
[65]             Asetus (EU) N:o 911/2010 Euroopan
maanseurantaohjelmasta (GMES), EUVL L 276, 20.10.2010.
[66]                    COM(2012)
216.
[67]          KOM(2011)
681, EUVL C 37, 10.2.2012.
[68]             EUCO
76/12.
[69]             Direktiivi 2001/42/EY, EYVL L 197, 21.7.2001.
[70]             Direktiivi 85/337/EY, EYVL L 175, 5.7.1985.
[71]             Ks. esimerkiksi Euroopan komission raportti vuodelta 2011 Cities
of tomorrow ja SWD(2012)101/2.
[72]             KOM(2011) 615, EUVL C 37, 10.2.2012.
[73]             Esimerkkeinä voidaan mainita Euroopan vesitietojärjestelmä
WISE, luonnon monimuotoisuutta koskeva eurooppalainen tietojärjestelmä BISE
sekä Euroopan ilmastonmuutosportaali CLIMATE-ADAPT.
[74]             Esimerkkeinä voidaan mainita älykkäitä kaupunkeja ja
yhteisöjä koskeva eurooppalaisen innovaatiokumppanuus (C(2012)4701), Euroopan
vihreä pääkaupunki -palkinto sekä yhteisen ohjelmasuunnittelun aloite ”Urbaani
Eurooppa”.
[75]             Komissio on ehdottanut, että Euroopan
aluekehitysrahastosta kohdennetaan kussakin maassa vähintään viisi prosenttia
yhdennettyyn ja kestävään kaupunkisuunnitteluun.
[76]             Human Development Report (UNDP, 2011). 
[77]             Brasilia, Etelä-Afrikka, Etelä-Korea, Intia, Japani
Kanada, Kiina, Meksiko, Venäjä ja Yhdysvallat sekä muita G20-maita (kuten
Argentiina, Australia, Indonesia, Saudi-Arabia ja Turkki).
[78]             ”Bridging the emissions gap”, (UNEP, 2011).
[79]             CBD Strategic Plan for Biodiversity 2011–2020.
[80]             CBD Decision XI/4.
[81]             Ehdotukset avoimuusdirektiivin (COM(2011) 683) ja
tilinpitodirektiivin tarkistamiseksi (COM(2011)684.